text:
CABUGAO, Ilocos Sur – Nasurok a P30 milion ti simmangpet itay nabiit a bingay daytoy nga ili iti RA 7171.
Kas maibatay iti surat manipud iti Department of Budget and Management iti Region I, naipakaammo a simmangpet idi Hunio 29 ti pondo a P32.3-M a bingay daytoy a munisipio iti tobacco excise tax kas intuding ti RA 7171.
Daytoy nga ili ti maysa kadagiti dakkel ti produksionna iti tabako ket dakkel ti bingayna iti tobacco excise tax.
Ni Gov. Luis “Chavit” Singson ti nangputar iti RA 7171 a pagnanaaran ita dagiti tobacco producing provinces a pakaibilangan ti Ilocos Sur, Ilocos Norte, La Union ken Abra.#


c: text/html

text:
SANTA MARIA, Ilocos Sur – Gapu iti dakkel a naitulongda iti pulitika, literatura, edukasion ken medisina, maysa a plasa ti maipasdek kas pammadayaw kada agkaingungot a Dr. Godofredo ken Dra. Dedication Reyes iti barangay Suso, ditoy.
Naangay ti blessing ken thanksgiving ceremony itay nabiit ti Dr. Godofredo and Dedicacion A. Reyes Memorial Plaza iti sungaban ti Suso Beach Resort, kukua dagiti agassawa a Reyes ken kangrunaan a pakaang-angayan iti seminar-workshop ti Gumil-Filipinas, gunglo dagiti mannurat nga Ilokano, iti napalpalabas a tawen.
Timmabuno iti nasao nga okasion dagiti agtuturay ditoy nga ili nga indauluan ni Mayor Thelma Florendo, Sangguniang Bayan Member Emma Cabotaje, dagiti opisial ti Gumil-Filipinas ken dadduma pay a mannurat ken kakabagian dagiti Reyes.
Impatalged ni Edwin Reyes Querubin, benefactor ti proyekto, a maipasdek ti parke iti sungaban ti Suso Beach Resort iti igid ti national highway.
“Da Dr. Reyes ken ti asawana ti simbolo ti professionalism, public service ken righteousness,” kinuna ni Querubin sana innayon a dinakamat dagiti insayangkat dagiti agassawa a programa medikal para kadagiti marigrigat.
Maipasdek ti parke kas simbolo iti napaut a panagserbi dagiti agassawa a Reyes iti nadumaduma a pagtakeman, kas gobernador, congressman, bise gobernador, mayor, beterano iti maikadua a gubat ti sangalubongan, presidente ti UNP, mayor ken dadduma pay.
Kas teddek iti literatura, ni Dr. Reyes ti kakaisuna a poet laureate iti Ilocandia. Idi isu ti presidente iti Gumil-Ilocos Sur ken Gumil-Filipinas, ti Suso Beach ti nagbalin a kangrunaan a venue ti tinawen a konbension ken seminar-workshop.

robotstxt: allowed

filter: keep


text:
NO ADDA man dagiti nasayaat nga amo a Lebanese, adda met dagiti saan a nasayaat ti panangtratoda kadagiti domestic helper a Filipina nga agpapaay iti pagtaenganda.
Daytoy ti naarisit manipud kadagiti overseas Filipino workers a nagbakuit gapu iti gubat iti nagbaetan ti Israel ken Hezbollah gerilia ti Lebanon. Karaman dagiti nagbakuit nga OFWs dagiti sumagmamano a taga-Ilocos Sur.
Itay lawasna, imbilin ni Pres. Arroyo ti pannakaiwayat ti mandatory a panagbakuit amin a Filipino a naipit iti gubat iti Lebanon tapno aggawiddan iti Pilipinas.
Iti panagawid dagiti kailiantayo nga OFWs, adu ti imetda a nagduduma a padas a nasayaat ken dakes a sinagrapda iti ima dagiti amoda.
Segun ken ni Manang Lourdes Barroga ti Barangay Paratong, Vigan City, nasayaat ti amo dagiti annakna, da Marites, Elizabeth ken Eloida. Karaman dagiti tallo nga annak ni Manang Lourdes ken ti manugangna, iti second batch dagiti evacuees a simmangpet iti pagilian itay nabiit.
“Nalaing met ti amoda…,” kinuna ni Manang Lourdes idinto nga innayonna nga inikkan pay ti amoda dagiti annakna iti balonda idi agpaing dagitoy iti evacuation center.
Naammuan ken ni Manang Lourdes a sakbay a nagbakuit iti France ti amo a babai dagiti annakna, inikkanna iti kuarta ken tiket dagiti annakna.
Kinuna met ni Elizabeth iti pannakiinnuman kenkuana ni Jun Ramos ti DWRS nga okay met ti amoda ket kayatna pay nga agsublida nga agserbi kadakuada, ngem saandan a kayat nga agkakabsat.
Maymaysa ti amo a pagserserbian da Elizabeth ken ti sabali pay a kabsatda nga adda iti France.
Kinuna ni Elizabeth a kayat ti amoda nga alaen ida idi agbakuitda iti France ngem dida nakasurot gapu iti problema ti bisa.
Kinuna ni Manang Lourdes, a no isu ti mapaturay, dinan kayat nga agsubli pay dagiti annakna nga agtrabaho iti ballasiw-taaw.
“Mangankam la ket iti inaldaw, umdasen kaniak,” kinuna ni Manang Lourdes.
Impalgak ni Manang Lourdes nga iti kaadda dagiti annakna iti Lebanon, no mabalin, dina kayat a buyaen ti gubat iti nasao a pagilian ta kasla agkupit ti barukongna isu a kanayon a mapan agkararag iti Simbaan a Bassit.
“Saak la nakagin-awa idi makitak ida (dagiti annakna) iti airport,” kinuna ni Manang Lourdes.
Uray ni Wilma Castañeda, domestic helper a karaman iti umuna a grupo dagiti evacuees, kinunana a nupay nasayaat ti amona, dinan kayat ti agsubli pay iti Lebanon agsipud ta dina magustuan ti panangtratar dagiti sabali a Lebanese kadagiti domestic helperda.
Impalgakna a nakitkitana ti panangab-abuso ti maysa nga amo a Lebanese iti maysa a Pinay a padana a DH.
“Daydiay maysa a kaarrubami, kabkabilen ti amona. Aglitlitem ti rupana,” kinuna ni Castañeda.
Kinuna pay ni Castañeda a saanda a makapagpapatang a Filipina ta iparit ti amoda. Makapagsasaritada laeng babaen ti senias tapno di mangngeg ida ti amoda.
“Nainget ti patakaranda, dida kayat ti agparuar no day-off. Dina ited ti sueldo,” kinuna ni Castañeda.
Kinunana a di impaiggem ti amona ti sueldona iti dua a tawen amangan no aglibas met a kas dagiti dadduma a kailianna. Nupay kasta, inted ti amona ti sueldona idi nagpakada nga aggawid iti Pilipinas.
“Diak kayaten ti agsubli (iti Lebanon) ta diak magustuan ti panangtratar dagiti amo iti katulongda,” kinuna ni Castañeda.
Ngem impalgakna a kayatna pay ti agabroad ta agpagpagadal pay.
[ Adda tuloyna ]


text:
VIGAN CITY – Indauluan ti bise mayor ti Santa dagiti nabutosan a baro nga opisial ti Vice Mayors League-Ilocos Sur Chapter bayat ti naangay a taripnong dagiti bise mayor iti kapitolio idi Agosto 17.
Napili ni Mayor Jesus “Popoy” Bueno, Jr., a presidente idinto a bise presidente ni Vigan City Vice Mayor Ryan Singson, secretary general ni Bantay Vice Mayor Floro Peredo, treasurer ni San Esteban Vice Mayor Mildred Elaydo, auditor ni Galimuyod Vice Mayor Florence Bugarin, ken P.R.O. ni Cabugao Vice Mayor Danilo Gazmen.
Agserbi a kameng ti board of directors da Nataniel Escobar (Burgos), Ferdinand Hernaez (Sta. Lucia), Samson Bangaoil (Alilem), Charito Zaragoza (Narvacan) ken Alfonso Singson (Candon City).#


text:
TAGUDIN, Ilocos Sur – Makalawas kalpasan ti pannakapasamakna, awan pay ti suspek ti kapolisan mainaig iti panagtakaw iti maysa nga establisimiento ditoy a naireport a naserrek idi agsapa ti Agosto 21.
Ngem kuna ti kapolisan nga agtultuloy ti panagimbestigada mainaig iti nasao a robbery.
Naammuan ti Tawid News nga agdagup iti US$750.00 ken sumurok kumurang a P125,000.00 ti natakaw iti Pera Hub Money Transfer.
Idi agarup 8:30 ti bigat ti Agosto 21, inreport iti polis ni Rosalyn Ruiz y Subagan, 25, naasawaan, teller ti nasao nga establisimiento, ken residente iti Barangay Bacsayan, Sta. Cruz, Ilocos Sur, a naduktalanna idi aglukat iti opisinada a natakawan ti pagtrabtrabahuanna a Pera Hub Money Transfer a masarakan iti Barangay Del Pilar.
Kinuns ni Ruiz a puersado a naluktan ti vault ket awanen dagiti linaonna a kuarta idi umuneg iti opisinada.
Iti panagimbestiga dagiti polis, nakastrek dagiti di pay nabigbig a suspek babaen ti panangdadaelda iti nakongkreto a hollow block iti likud ti pasdek a nakainstolaran ti air condition. Ditoy met laeng ti mapapati a rimmuaran dagiti suspek kalpasan ti panagtakaw.
Tagtagiuray ti kapolisan ti resulta ti panangproseso ti SOCO iti crime scene para iti posible a pannakaala dagiti lemma ti ramay dagiti nangisayangkat iti panagtakaw. (Tawid News)


text:
Immuna a naaramid ti panagmartsa dagiti 21 a paris nga agassawa a nagturong iti pakaangayan ti Kasar. Naaramid ti Invocation babaen ti panangidaulo ni Mrs. Lucila Somera kasta met iti Philippine National Anthem, ken Cabugao Hymn iti panangidaulo met ni Municipal Treasurer Lourdes Azcueta.
Nangipaay ti Welcome Address ni Vice Mayor Danny Q. Gazmen. Imbinsana ti pateg daytoy a gannuat ti LGU nangrugi idi Tawen 2012 tapno matulongan a naan-anay a makapagsimpa ken maaddaan ti titulo dagiti agdendenna a di pay nagkasar.
Naaramid ti Wedding Ceremony Rites babaen ti panangannong ni Mayor Ediboy ken binayabay da Vice Mayor Danny Q. Gazmen, SB Member Vicky S. Serna, SB Member Josefina S. Vallejo, SB Member Benedicto M. Savellano, Barangay Captain Inocencio S. Sadac, MSWD Officer Mrs. Lydia S. Gazmen, HRM Officer Teresita S. Sison ken Social Worker Aida Cueto.
Kalpasan ti seremonia ti kasar, nangipaay ti Mensahe ni Mayor Ediboy kadagiti nagkasar ken naitabuno. Bininsana ti pateg ti naaramid a panaglantip ti puso iti 21 nga agassawa iti salinong ti linteg. Gapu itoy, mainayon manen dagitoy nga agkasimpungalan a responsable nga umili gapu iti pannakaurnos ti kasasaadda a mangibangon ti natibker a pamilia a pundasion ti nadur-as a kagimongan.
Naaramid ti reception iti sango ti Munisipio sa naiwaras dagiti love trees a maipaay nga imula dagiti nagkasar kas sagudayen ti Ordinansa ti Ili.
Nagpaay nga Emcee iti programa ni SB Secretary Maxfel S. Suboc. # (Web In-Action)


text:
Daniel Day-Lewis
Ni Daniel Michael Blake Day-Lewis (naiyanak idi 29 Abril 1957) ket Ingles nga aktor.[1] Isu ket agtenggel kadagiti pannakaumili ti Briton ken Irlandes. Naiyanak ken dimmakkel idiay Londres, nalaing isuna iti entablado iti National Youth Theatre, sakbay a naawat iti Bristol Old Vic Theatre School, nga idiay ket nagbasa kadagiti tallo a tawen. Uray iti tradisional a panagsanayna a kas aktor iti Bristol Old Vic, isuket naikeddeng a metodiko nga aktor, ken ammo para iti agtultuloy a panangiruknoyna iti ken panagsukisok kadagiti papelna.[2] Isu ket masansan nga agtultuloy nga adda iti karakter para iti paut dagiti iskediul ti panag-shooting para kadagiti pelikulana, urayno iti punto a mangdadael ti salun-atna. Isu ket maysa kadagiti managpili nga aktor iti industria ti pelikula, ken nagbida laeng kadagiti lima a pelikula manipud idi 1998, ken mabalin nga ad-adu ngem lima a tawen dagiti baetan dagiti papelna.[3]
Dagiti nagibasaran[urnosen | urnosen ti taudan]
- ^ "Daniel Day-Lewis Spoofs Clint Eastwood's Obama Chair Routine at Britannia Awards". Hollywood Reporter. Naala idi 19 Abril 2013. "I know as an Englishman it's absolutely none of my business."
- ^ Parker, Emily. "Sojourner in Other Men's Souls". The Wall Street Journal. 23 JEnero 2008.
- ^ Herschberg, Lynn. "The New Frontier's Man". The New York Times Magazine, 11 Nobiembre 2007
Dagiti akinruar a silpo[urnosen | urnosen ti taudan]
Midia a mainaig kenni Daniel Day-Lewis iti Wikimedia Commons
- Kitaen ti Daniel Day-Lewis iti Proyekto ti Nawaya a Direktorio (iti Ingles)
- Daniel Day-Lewis iti Internet Movie Database


text:
Tuesday, February 17, 2015
PANAGDALDALUS, PAKASEKNAN TI KAADUAN KADAGITOY A BULAN
Cabugao, Ilocos Sur – Agtultuloy nga idauluan ti Grupo ti Clean and Green Program ti Munisipio nga idauluan ni MENRO Edgar S. Balangatan, AT, iti pannakadalus dagiti parke, plaza, kalsada-nasional, processional roads, public facilities iti Poblasion, aglawlaw ti Munisipio ken iti NISTC Public Market kasta metten iti pannakaitandudo ti Solid Waste Management Program kadagiti service barangay ti LGA Tech., Inc. ken ti LGU-Cabugao.
Inggunamgunam ti MENRO-Cabugao a kakokoordinarda dagiti Opisiales ti Barangay ken bumarangay nangruna iti asideg ti Poblasion nga aramidenda koma iti pasetda iti panagdaldalus tapno makomplementaran ti ar-aramiden ti LGU ken dalusanda dagiti mabatoganda a paset dagiti Barangay Roads-da, Provincial Road, Processional Roads ken iti National Highway.
Kabayatanna, imbatad ni MENRO Edgar S. Balangatan a babaen iti regular a panagmonitor-da ket maar-aramid met ti regular coastal clean-up nga isayangkat dagiti nadumaduma a sektor kadagiti pito a barangay iti igid ti baybay.
Innayon ti MENRO a dagitoy nga aksion ken inisiatiba ket ilungalong a kanayon dagiti Opisiales ti Munisipio nga idauluan ti Chief Executive ken dagiti Kapitanes ti Barangay tapno mamantener iti kinadalus ken kinapintas iti mabuybuya iti aglawlaw para iti mapasungadan manen a pannakarambak ti Semana Santa ken panagpiesta ti ili ken panagsangpet dagiti Bakasionista ken Balikbayan ditoy ili ti Cabugao. # (Web Situational Report)
Posted by Bayan ng Cabugao, Ilocos Sur at 9:31 AM
Subscribe to: Post Comments (Atom)


text:
Ti Pudno Maipanggep iti Ukay-ukay Virginia A. Duldulao, Ph.D.
Adda dagiti mabalin a gatangen, adda met dagiti saan.
MITING dagiti mannursuro iti Distrito Tres. Simmungad ni Titser Maria Gracia. Sabali ita ti itsura ken angin nga inkuyogna. Sigud ngamin a naka-t- shirt laeng no kasta a saanda a nakauniporme. Piman, igatangna pay laeng iti para kadagiti annakna, a saan ketdi a para kenkuana, no adda masobra iti badietda. Ngem ita, nakapantalon ken nakablusa iti adda naganna wenno signature brand. Ket manmano ti makabael a gumatang kadagitoy gapu iti kinanginada. Mababain ta nakaturong ti imatang dagiti kamaestraanna kenkuana.
“Hoy, Grace, nangabakkan sa iti lotto,” indillaw ti saanen a makateppel a kinatugawna.
“Gapu iti daytoy?” Intudona ti pantalon ken blusana. “Saan, fren, naggapu dagitoy idiay UK.”
“UK? Adda kabagianyo sadiay?”
Ania ti UK wenno Ukay?
UK ti nagan dagiti nagtitipon a pagilian ti England, Scotland, North Ireland, ken Wales idiay Europa. Ngem kadatayo, pangyababaan iti ukay-ukay ti UK. Ket ditoy ti nanggatangan ni Maria Gracia kadagiti inaruatna.
Ti kinapudnona, agang-angaw ti kamaestraan ni Maria Gracia a dina ammo ti kayat a sawen ti UK ta paset daytoyen ti kannawidan ken pagsasaotayo. Iti surbey nga inwayat idi dagiti estudiantek iti Business Research, naammuan nga agduduma dagiti tattao a mapmapan agkutkot kadagiti kayatda a gatangen iti ukay-ukay: gagangay nga umili, propesional a karaman dagiti maestra, estudiante ken uray pay dagiti adda akemna iti gimong ken gobierno, segun kadagiti addaan iti negosio nga ukay-ukay a nagsaludsodan dagiti nagsurbey. Idiay Baguio, a maawagan ti sentro ti ukay-ukay ken nangrugian ti panaglako kadagiti segunda mano nga alikamen, daydaywen dagiti tagasabali a lugar, uray pay dagiti turista ken dagiti maisar-ong laeng sadiay gapu iti daytoy.
Nangrugi daytoy a negosio idiay Baguio kadagidi tawen 1990 ket dimmanon iti pantokna idi 1999. Pasig a segunda mano ti mailaklako idi. “Segunda mano” manipud iti balikas nga Espaniol a kayatna a sawen, “secondhand” wenno adda immunan a nagtagikua. Naikargada kadagiti dadakkel a karton manipud iti Salvation Army a nakabase idiay Hong Kong. “Wagwagan” ti immuna nga awag ti kastoy a negosio a naadaw iti
panangiwagwag iti ania man a banag tapno maiwagsak ti kimpet a tapok ken dadduma pay a banag. Ukay-ukay ti ad-addan nga awagna ta kiwaren dagiti binunton a lupot tapno masarakan ti kursonada a gatangen. Manipud met daytoy iti Tagalog a “halukay” a kayatna a sawen ket “kiwar.” Apay nga agkiwar? Wen, ta mabalin nga adda iti lansad ti bunton ti yan ‘tay sarsaraken nga addaan nagan (signature brand), napintas, nalagda, aggapu kadagiti babaknang a pagilian ken naisangsangayan ti disenio ken lupot a naaramid. Apay nga an-anusan? Gapu ta nakalaklaka ken awan pay ti kapadam nga agaruat.
Iti Lubong ti Ukay
Kasla ‘tay ay-ayam a ‘hit and miss’ ti ukay para iti gumatang ken ti akinnegosio. Nagasatka no mapuntaan, a kayatna a sawen, nangabakka iti ginatangmo ta branded. No gatangem iti mall wenno dadakkel a pagtagilakuan, maminsangapulo wenno nasursurok pay a nanginngina.
Ngem apay a naipan iti ukay? Gapu iti ragsakmo a nakakutkot iti gameng, dimo nakita ti pigis iti babaen ti puklo daytoy di kad’ dimo met la napuntaan. Iti biang ti aglaklako, gapu ta binalbalkot ken kinarkarton dagiti gatangenda, dida ammo ti linaon ti balkot wenno karton. Kas pagarigan, naipatang a ti linaon ti karton ket pasig a diaket a nabebengbeng. Saan a malako dagitoy ditoy yantayo ta awan met winter wenno panawen ti niebe, di kad’ naabakan ni negosiante.
Tallo a kategoria dagiti karton ti ukay. Umuna ti ‘Good’ wenno Class A a kangatuan a klase. Naglaon daytoy kadagitay saan a peke wenno imitasion, saan unay a naaramat, imported, orihinal ken surplus wenno sobra a napartuat. Ti sumaruno ket dagitay karton a namarkaan iti ‘Not so good’ ken ‘Very used’ a dandani saanen a maaramat. Ti laeng negosiante ti makaammo kadagitoy a kategoria. Paglalasinennanto pay laeng dagiti linaon ti karton ta pilienna dagitay ‘Selections’ a nanginngina ti pangpresiona sananto idispley iti nailatang a lugar.
Dua a kadakkel a karton ti pagkargaan kadagiti ukay: dagitay regular a maysa a metro kuadrado ken dagitay jumbo wenno dakdakkel iti 0.25/0.5. Gagangay a gumatang ti lisensiado a bassit a negosio iti maysa wenno dua agingga iti lima a regular box ken maysa agingga iti tallo a jumbo box. Saan a maymaysa ti puesto daytoy. Naiwaras dagiti paglakuanna kadagiti sabasabali a disso ken uray pay kadagiti ili. Ti kaganaran a panawen ti ukay ket manipud iti Oktubre agingga iti Mayo.
Aglaon ti maysa a balkot wenno karton iti 500 agingga iti 1,000 nga agduduma nga aytem nga agbalor iti manipud P11,000 agingga’t P15,000 wenno nasursurok. No sumaen, agbalor ti maysa a pedaso iti P11-P15. Mamarkaan dagiti kallukat iti ‘Bagong Bukas’ nga agbayag iti tallo agingga iti lima nga aldaw. Maikkatton ‘tay karatulana ngem nakadispleynto pay laeng manipud iti tallo agingga iti lima a lawas. Nababbabanton ti presiona iti 20 agingga ti 80 a porsiento tapno malako ken makaurnong ti igatang ti negosiante iti sumaruno a tagilakona. Baliwan dagiti negosiante ti lakoda tunggal 45 nga aldaw. Dagiti paggugusto a gatangen dagiti tattao ket dagitay aggapu iti US, Canada, Europa ken Japan nangruna dagitay nalatak ti etiketada.
Apay nga Agballigi ti Ukay?
Adda kad’ ngata tao a madi mangayat iti nalaka ngem nasayaat ti kalidadna a gatangen? Ngem adda a talaga dagiti saan a makaitured ti angot ti agas a pangdisimpektarda kadagiti lako. Agbakuar wenno maulawda isu a nupay kasano ti ayatda nga agukay, saanda a mairusok.
Iti panangamiris ni Luisito Abueg iti ukay iti thesis-na a naipablaak iti Philippine Journal of Development (2005), kinunana a ti panagdur-as ti ukay ket ‘pagilasinan ti panawen.’ Rumigrigat a rumigrigat ti panagbiag isu a kayat dagiti tattao ti makainut ta uray ket nasayaat met ti kalidad dagiti magatang nga ukay. Maysa pay, agingga ita, addaantayo pay laeng iti colonial mentality, daytay panunot wenno pammati a nasaysayaat dagiti partuat iti sabali a pagilian ngem iti kadatayo.
Adda met ketdi paglintegan a mangiparit iti panagangkat kadagiti segunda mano nga aruaten ken alikamen, ti Republic Act 4653 (An Act to safeguard the health of the people and maintain the dignity of the nation by declaring it a national policy to prohibit the commercial importation of textile articles commonly known as used clothing and rags). Naaprobaran daytoy idi pay Hunio 17, 1966 (nasuroken a 52 a tawen ti napalabas) ngem di mayimimplimentar. Ti parikut iti agdama ket no pagbalinen a legal wenno maipasardeng a mamimpinsan ti ukay-ukay. Ngem no nakaramut daytoy nga aramid ket nagbalin payen a kannawidan, narigaten a mapasardeng. Pinadas idi ni nagsekretario ti Department of Social Welfare and Development (DSWD) Gloria Arroyo idi panawen ni Presidente Estrada a pinasardeng. Ti inaramid dagiti negosiante ti ukay idiay Baguio, immakarda laeng iti puestoda ken nagsublida met laeng idiay Baguio idi saanen a ni Arroyo ti sekretario.
No kitaen ti kaadu itan ti aglaklako iti ukay, narigaten ti umanges ta mangrugin a magaburantayo. Makapasidduker. Nagbalinen a pagibellengan ti Filipinas kadagiti sobra nga aruaten ken alikamen dagiti sabali a pagilian. Uray pay dagiti rugakda, ipatuloddan ditoy tapno mailako. Iti singasing met laeng ni Abueg, kunana a malapdan koma ti yaadu dagiti aglako, a kayatna a sawen a naiget koma ti panangited iti lisensia kadagiti agnegosio. Gapu ta awan buis dagiti maiserrek nga ukay, masapul a nalaklaka pay koma ti presio dagiti tagilakoda. Ken ipatungpal ti addan a paglintegan. Isuna laeng ta daytoy a paglintegan, iparitna ti panagangkat iti segunda mano ngem awan met ibagbagana maipanggep iti panaglako kadagitoy.
Apay ngamin a kasta la unay ti kaadunan? Sigud a relief goods ti nakaisangratan dagiti segunda mano nga aruaten ken libre koma dagitoy a maibunong kadagiti agkasapulan babaen dagiti local ken international relief organizations a kas ti Salvation Army. Mabalin met a naangkat nga adda sangkabassit a pannakisarita kadagiti adda iti Bureau of Customs sa pagparangen dagiti masirib a kakailiantayo a regalo wenno pasarabo. Wenno naiserrek iti pagilian a kontrabando. Tapno maliklikan ti pannakatiliw ken panagmulta, addan dagiti lisensiado nga aggatang ken agibunong. Awagan wenno iteks laeng, umaydan ideliber ti order. Mabalin met ti deretso a mapan idiay tiendaan ti Bambang (iti Manila) a bagsakan wenno pagibuntonan kadagiti kinarkarton nga ukay.
Kinatalged ti Ukay
Masapul kad’ nga ibain ti ukay? Kinapudnona, saan laeng a ditoy Filipinas ti yan ti ukay-ukay nupay agduduma ti pannakaiwayatda ken saan a binumbunton a kasla bantay ti basura. Nakapanakon iti flea market idiay Japan. Adda aldaw a
naituding a para iti daytoy ken maymaysa a lugar ti pagidispleyan malaksid kadagiti thrift shop a bukod a negosio ti pamilia ta silulukatda latta. Napintas ti kalidad dagiti lako iti flea market ken dagitay saan pay a nasagsag. Saan pay a pakadanagan a ti lupot a gatangem ket kukua ti maysan a pimmanaw; ngamin, adda pammatida a saanen a mabalin nga aramaten pay ti kukua ti maysa a natay.
Idiay US, imatmatonan ti Goodwill ken Salvation Army, agpada a charity wenno organisasion a tumultulong kadagiti nakakaasi, dagiti thrift shop. Sanayen ti Goodwill dagiti addaan iti disability wenno pagkurangan a pisikal. Kalpasanna, maikkanda iti pagsapulan a kas mangimaton kadagiti thrift shop. Ditoy ti pangalaanda iti pagbiagda. Idiay UK, charity shop ti awag kadagitay agaabay a babassit a paglakuan kadagiti nadumaduma a segunda mano nga alikamen. Mabayadan dagiti mangimaton ngem boluntario dagiti kayatna ti tumulong. Dagiti ‘op shop’ a pannaka-thrift shop-da idiay Australia, napnapno met kadagiti nakalaklaka a tagilako. Idiay met Italy, social cooperative ti awag iti aglako kadagiti naidonar nga alikamen a kas iti muebles (furniture), bado, libro, kasangkapan iti uneg ti balay ken kosina ken dadduma pay. Madalusan ken matarimaan a nasayaat dagitoy a kasla baro. Yempleoda dagiti na-rehab a nailuod iti droga. Adu pay a pagilian a kas iti Germany, Canada, Netherlands, Russia, ken Finland ti aglako iti segunda mano. Ti nasayaat a tuladen, isu ti sistema ti Finland nga addaan iti UFF store. Adda dagiti nakapuesto a dadakkel a pagipisokan a nakawaras iti sibubukel a pagilian. Saanda nga ilako dagiti maukkonda nga aruaten ken alikamen. Ipatulodda dagitoy kadagiti pagilian iti Africa. Asino koma ti makaammo amangan no dagiti dadduma nga ukay a sumrek ditoy pagilian ket donasion met a para kadagiti agkasapulan ngem nagbalin metten a negosio?
Maymaysa a klase ti angot a sumabet no sumrekka iti pagukayan, Napas-eng ken makaulaw. Daytoy ‘tay naipasuyot a disinfectant kadagiti lako a pangsaluad iti salun-at dagiti aggatang ken aglako. Adda maysa a grupo a tumultulong a mangsaluad iti aglawlaw ti nangamiris ti sumagmamano a sampol nga ukay babaen ti X-ray fluorescence spectrometer. Natakuatanda nga addaan dagitoy iti sabidong (ta nasobraanda ti impugsitda a disinfectant) a makadadael iti salun-at. Naggapu dagitoy a sampol iti China, Japan, South Korea, ken US.
Amin met ketdi a banag, adda pagsayaatan ken pagdaksanna. Adda dagiti addang a nasken a surotentayo tapno maawan dagiti pagdaksan. Saan a siento porsiento a nadalus dagiti ukay. Uray no nadisimpektar, adu nga ima ti simmagid kabayatan ti panagkutkotda, isu a labaan koma a nasayaat sakbay nga usaren. No mabalin, dilnakan ken yuper iti mabayag bassit iti danum a nalaokan ti sabon. No nalabaanton, ibilag iti kainitan.
Adda pay dagiti alikamen a no mabalin, saan a gatangen iti ukay-ukay a kas iti indayon ti ubing ken tugaw ti lugan. Dimo ammo no apay nga inlako wenno indonarda. Amangan no adda dadaelda ket isunto pay ketdi ti pakaal-alaan iti desgrasia. Ti mattress wenno kudson ti maysa pay a saan koma a gatangen a segunda mano. Dimo ammo no ania dagiti likido a nasagepsep daytoy a kas koma ti rugit saan laeng a manipud iti ubing ngem iti asino pay a nagidda ditoy. Mabalin pay ketdi a likido a naggapu iti agassawa, lasi, buok, rugit nga aggapu iti bagi ngem narigat a makita. Saan a gatangen dagiti sobsobra a make-up, sapatos, kallugong, alikamen iti kosina ken ramit a pagdalus iti balay a kas iti vacuum cleaner. Dimo ammo no ania a bakteria ken rugit ti sinusopna.
No agukayka, kasla agkutkotka iti gameng. No nagasatka, naragsak ken mapnekka. Annadam laeng amangan no mailuodka (ma-addict) ket mapno ‘ta balaymo kadagiti banag nga awan met serserbina. Iti sabali a pannao, mapno laeng ‘ta balaymo iti basura.—O
“Nalaing. Adda pay sangapulo a minutom a mangyeg iti kuarta.” “Sadino?” “Iti kadakkelan a mall ditoy San Nicolas.” “Sadino dita?” “Iti ruangan iti abagatan... iti lamisaan ti security guard.” “Namnamaek nga addanto ni Miss Sarandi...” “Basta aramidem ti ibagak... ken, ulitek, diak kayat a makibiang dagiti polis. Nalawag?”
“10-4... Umayakon...” Liningay ni John dagiti tallo a kaduana. “Let’s go!” kinunana ket immuna iti agdan. Simmurot dagiti tallo.
AGTIGTIGERGER dagiti ramay ti Presidente a nanglukip kadagiti sabali pay a ladawan ni Madam Rose ken ti datdatlag a lalaki. Immaklili pay ti babai iti lalaki. Nakatakderda iti abay ti maysa nga SUV a nakalukaten. Iti maysa a ladawan, nakalugandan iti SUV ken bisbisongen ni Madam Rose ti pingping ti lalaki.
Napakidem ti Presidente. Dinan kayat a kitaen dagiti dadduma pay a ladawan. Intangepna ti folder. “Asino daytoy lalaki?” sinaludsodna.
“Awan ti makaammo. Pinabukibokkon iti rekord ti PNP, ti Philipine Army ken ti NBI ngem awan masapulanda a rekordna,” kinuna ni Pat. Serioso.
Nagturong iti tawa ti Presidente. “Anong klaseng law enforcement meron tayo?” indayamudomna. Nakapsut ta agpaay kenkuana dayta a saludsod, ngem nangngeg ni Pat. Kinuti ni Pat dagiti abagana. “Ania ti kayatmo a mapasamak?” Saan a naguni ti Presidente. “Paarestok? Ngem ania ti basolna? Gapu ta saksakayanna met ti saksakayan ti Presidente ti pagilian?” Nagkatawa iti nalag-an ni Pat. “Dika man!” Kinusilapan ti Presidente ti gayyemna. Kellaat a nagserioso ni Pat. “Agsaoak ita a kas gayyem,” impapainayadna a kinuna. “Pamkuatam koman daytoy a mangisardeng iti kinaalikutegmo iti babai... Ta no saan, isunto ti mangdadael kenka. Adu ti nasken a tamingem. Maysaka a lider ti maysa a nasion a mangikarkarigatan a lumung-aw iti rigat. Adun ti dimmur-asan ti pagilian. Manamnama a saanen nga agbayag sa maibilang ti pagiliantayo a maysa kadagiti matangtangad iti Southeast Asia. Pagtamtamdandaka dagiti tattao gapu iti turedmo a sumangdo kadagiti nabibileg ken babaknang a politiko tapno laeng mapasardeng ti panagkunniber iti gobierno. Mangnamnama kenka dagiti umili, dimo koma paayen ida.” Nakaul-ulimek latta ti Presidente. “Ulitek, isardengmon daytoy sakbay a maladaw ti amin. Kailalaam ti panagtalek dagiti tattao kenka.”
“Naidumduma ti mariknak iti daytoy a babai, Pat...” nakaserserioso ti Presidente. “Ken saan met a kankanayon nga agkitakami...”
“Ngem dimo am-ammo daytoy a babai. Amangan no ar-aramatennaka laeng a pagpangalan a mangragpat iti ararapaapenna...”
“Mabigbigbig ti pamiliada, nabaknangda, nabilegda a politiko... awanen ti sabali pay a kalikagumanna...” “Ngem ania ngarud ti pudno a relasionyo?” Saan a nakauni ti Presidente.
“Asino dayta kaduana a lalaki?” Intudo ni Pat ti folder a kasla makitkitada dagiti linaon daytoy a ladawan. “Dimo kunaen a kabagianna? Ken kasanon no maibaga ni Madam Rose ti relasionyo iti dayta a lalaki? Mabalin a maikkam ida iti gundaway a mang-blackmail kenka.”
Immanges iti nauneg ti Presidente. “Let’s just stop this conversation, Pat, please...” Nagsennaay ni Pat. “Salsalaknibanka laeng...” “Ammok. Dayta ti gapuna a sika laeng ti pagtalkak. Isu a pangngaasim, talkennak koma iti daytoy...”
Kinita ni Pat ti gayyemna. Apagisu a nagsabat dagiti matada. Isu ti immuna a nagbaw-ing. “Ania ngarud ita, kayatmo pay laeng a makita ni Madam Rose?” sinaludsodna. Nagtung-ed ti Presidente. “Ken ti lalaki...” Nalpay dagiti abaga ni Pat. Ngem awan ti maaramidanna no di agtungpal iti pagayatan ti Presidente. “Ania ti kayatmo, guyugoyenmi a makisarita kenka wenno puersaenmi?”
“No agkedked, makaammokayon. Ngem diyo patayen...” Nangemkem ti Presidente ta kasla naganninaw manen iti mugingna ti naidumduma a taktakder ti lalaki. Ay-ayaten ngata ni Madam Rose? Nagkaiddada ngatan? Agpigerger lattan iti imonna. Ket nangmesmes. Agal-allangogan dagiti agkakadakes a balikas iti panunotna. Isu ti Presidente ti pagilian a Filipinas, saan a no asino la ditan ti mangag-agaw iti babai iti biagna.
NAPARDASDA a rimmuar iti pagparkingan ti hotel a nagtarusan da Daniel ken Jerky ngem pinaginayad ida iti napuskolen a trapiko iti kalsada nasional. Agsisinnait dagiti traysikel, dyip, kotse, kada bus. Dina ammo no apay a napalalo ti kinatrapikna ita. Natrapik met no kua, ngem saan a kas ita.
Sangkakitan ni John ti relona. Sigurado a saanda a maabotan ti oras nga imbaga ti kidnaper. Nagbosina manen. Ngem kasla awan ti nakangngeg kenkuana. “Kasla Mexico,” kinuna ni Ricky. “Nakarkaro pay ditoy,” insanamtek ni John. Ngem saan a nagbayag sa limmukay ti trapiko. Nalabit a napukawen ti sirut dagiti lugan iti nagsapalan.
Nalabsandan ti munisipio ti San Nicolas— addadan iti batog ti dakkel a banga iti sirkulo (kasta ti awagda nupay trianggulo)— idi agtimek ni Daniel.
“Suminakan iti highway, Mang John. Apaamianankan dita sango ti simbaan.”
Nagtungpal ni John. Ngem agsasallupang latta met dagiti traysikel. Pagsayaatanna, narasrasay ti lugan.
Insardeng ni John ti luganna iti asideg dagiti mapatpatakder a natatayag a condo. “Sika ti mangsiput iti likudak, Daniel, ta sika ti ad-adda a makaammo iti daytoy a lugar,” kinunana apaman a nakadissaag. “Masapul a nakasagana latta ‘ta selponmo ta umawagak a dagus no kua...”
Nagtung-ed ni Daniel. “Agan-annadka laeng, manong,” kinunana.
“John, don’t be a hero,” kinuna ni Ricky. “You know we’re here to back you up...”
“I know,” insungbat ni John. “Wish me luck,” kinunana. Innala ti maysa pay a maleta sa nakaparpardasen a timmaray a nangkamang iti ridaw ti dakkel a pagtagilakuan a pagtaktakderan ti security guard. Nakaad-adu dagiti tao a magmagna ket sumagmamano kadagitoy ti naiturong ti imatangda kenkuana. Masmasdaawda ta uray la pasaray tumal-o ti adda ligayna a maleta a guyguyodenna iti panagtarayna.
Agan-anangsab ken agkalkaling-etan ni John a nakagteng iti yan ti security guard a madama a makisarsarita iti selpon. Nagtakder iti abay ti guardia. Ur-urayenna ti ibaga ti kidnaper nga aramidenna. Kinita manen ti relona: 12:21. Naladaw. “F__k,” indayamudomna. Inruarna ti selpon ni Gloria. Awan met uray maysa laeng koma a dina nasungbatan nga awag.
“Sika ni John Villa?” pagam-ammuan la ta sinaludsod ti guardia. Nagtung-ed ni John. “Adda mayat a makisarita kenka,” kinuna ti guardia ket inyawat daytoy ti selponna.
Nasdaaw ni John, ngem inawatna a dagus ti selpon. “Hello,” kinunana. “Naladawka, torpe!” imbisiag ti lalaki iti bangir a linia. “Natrapik. Uray kasano ti panangikarigatak a dumanon a dagus, awan naaramidak,” inlawlawag ni John. “Diak kayat ti adu a rason! Adda kenka ti kuarta?” “Adda.” “Sige, ibatim iti abay dayta guardia sa umadayoka dita.” Napaumel ni John. “Ni Mayor Sarandi, yanna?” “Ti kunak, ibatim dayta kuarta... pumanawkan dita.” “Saan a mabalin. Ti tulagta, itedko ti kuarta ta itedmo met ni Mayor Sarandi.”
“Pagbalbalinem laeng a narikut ti amin, John Villa,” makasuronen ti lalaki. “Masapul a makitak nga umuna ti kuarta sakbay a maalam ni Miss Sarandi. Nalawag?”
“Umaymo kitaen, ken itugotmo ni Mayor Sarandi ditoy! Saanko a panawan daytoy a kuarta a diak makita ni Gloria... Ita, maawatannak kadi met?”
nagulimek ni John. Ur-urayenna ti sungbat ti lalaki, ngem awan naurayna.
“Nangngegnak kadi? Hello... hello...” inulit-ulit ni John ngem awan latta ti sumungbat.
Insublina ti selpon iti security guard. Liningayna ti aglawlaw. Agsapsapul iti ganggannaet a rupa. Ilanglangaanna ti kidnaper. Sigurado a malasinna no makitana manen. Ngem ammona, saanda nga agpakita kenkuana. Madamdama, nagkiriring ti selponna. Nakaparpardas a nangsungbat. “Hello,” kinunana.
Awan ti simmungbat kenkuana ngem naipasabat iti lapayagna ti ikkis ti babai. Ti asug. Ti kasla pannakalanippaak ti maysa a banag. Nagkintayeg ni John. “Glory... Glory...” “Kasano ti kakaro ti kayatmo a panangparigatko ken ni Miss Sarandi, John Villa?” nakasimsimbeng ti timek ti lalaki. “Isardengmo dayta!” imbugkaw ni John. “You are not running this show, Mr. Villa. I am... I hope you know that. Now, do I make myself clear?” “Yes...” “Yanmon?” “Same location.” “Now, I want you to leave that luggage to the security guard... and walk away...”
Inibbatan ni John ti maleta ngem saan nga immadayo.
“Talaga a natangken ti ulom, Mr. Villa. No dika pay la pumanaw dita, paltogakon ni Miss Sarandi.” “Okey... Okey...” “Walk towards McDonald’s. Don’t worry about the money, I have people watching the place...”
Nagturong ni John iti McDonald’s nga adda iti abay ti highway. Sakbay a simrek iti panganan, timmaliaw pay naminsan. Ngem awanen ti maleta.
“Stay inside, Mr. Villa... Wait for my further instruction...”
ITI saan unay nga adayo iti nakaibatian ti maleta, sililimed nga agsisiim ni Daniel. Sinipsiputanna ti yaadayo ni John. Madamdama pay, adda lalaki a nakisarita iti security guard. Nakitana ti panangiruar ti lalaki iti kuarta sa intedna iti guardia. Kalpasanna, ginuyodnan ti maleta. Simrek daytoy iti mall. Sinarunona ti lalaki. Agturongen iti akindaya a ridaw ti mall. Sadiay ti nangiparkinganda iti luganda. Agururay da Jerky ken Ricky idiay.
“Jerky...” kinunana. Nakakonektar ti Bluetooth-na iti selponna. “Apay?” insungbat ni Jerky. “Rummuar iti batogyo ti nangala iti maleta. Naka-
polo shirt iti asul. Nakapantalon iti maong, naka-sunglass, ken nakakipis iti asul.” “Copy... Addaytan... rummuaren...” Apaman a nakaruar ti lalaki, nagtarus iti nakaparking a silver nga Isuzu. Linukatanna ti trunk sa inkargana ti maleta.
Nagderetso met ni Daniel iti pagur-urayan da Jerky ken Ricky. Limmugan.
Pinagandar a dagus ni Jerky ti lugan. Inurayda a makaruar iti pagparkingan ti Silver nga Izuzu. “Saanmo a sinaan,” kinuna ni Daniel ken ni Jerky. Nagtung-ed ni Jerky. “Where’s John?” sinaludsod ni Ricky. Imbaga ni Daniel ti yan ni John. “Should we pick him up?” Indayal a dagus ni Daniel ti numero ni John. Dagus met a simmungbat ni John.
“Sursurotenmi ti nangpidut iti nakamaleta a kuarta, Mang John... Dagasendaka kadi?” sinaludsod ni Daniel.
“Saan,” insungbat ni John. “Surotenyo latta idan. Agurayak ditoy agingga iti saan nga agparang ni Miss Sarandi.” “Okey... Awan kadi bilinmo? Agawenmi kadi ti kuarta?” “Saan. Urayentayo a maiparangda ni Miss Sarandi. Paliiwen ken siimenyo pay laeng ida. Ibagayo kaniak ti naidumduma a makitayo.” “Copy that...” “Kasaritak ni Ricky,” kinuna ni John. Inted ni Daniel ti selpon ken ni Ricky, idinto a siaannad ni Jerky a mangsursurot iti silver nga Isuzu. “Ricky here, captain...” kinuna ni Ricky. “Watch your back. I have a feeling that we are dealing with terrorists. Dakes ti agparparikna kaniak. Talkek met ketdi dagita dua a kaduam ngem agsiputka latta.”
“Nairuamtay’ iti kastan, John... Saannak a pakadanagan. Just make sure that you have Miss Sarandi, and then let us know what we are going to do.” “I will... over and out.” Insubli ni Ricky ti selpon ken ni Daniel. Intultuloyda a sinurot ti lugan a silver. Agturongda iti Siudad ti Laoag. Tinurongda ti dalan nga agpa-Gabu. Madamdama pay, nagpakanawanda iti maysa a kalsada. Awanen ti lugan pay nga adda iti kalsada malaksid iti Izuzu ken isuda. Simrek ti lugan iti naguardiaan nga inaladan. Nakauniporme ken nagtagipaltog dagiti guardia.
Tapno saan a nakaddidillaw a sumursurotda, nagderetsoda. Adda kasla turod iti ungto ti kalsada. Isu ti nagturonganda. Simpokda iti kakaykaywan. Nagsardengda dita. Matantannawaganda ti naaladan a dakkel a warehouse. Nakalukat ti dakkel a ridaw ti likud ti warehouse. Adu ti tao iti uneg. Ginawat ni Daniel ti largabista. Dimmakkel pay dagiti matana iti nakitana. “What’s wrong?” sinaludsod ni Ricky. Saan a simmungbat ni Daniel. Inyawatna ketdi ken ni Ricky ti largabista.
Masmasdaaw ni Ricky a nangawat iti largabista. Simmirip. Dimmakkel met dagiti matana. Nakaabaday iti nabileg nga igam dagiti adda iti uneg. Saanda a nakauniporme ngem malasin a naruamda a maarmasan.
Soldado ngata dagitoy? Terorista? Wenno paset ti grupo a mangisayangkat iti kudeta?
Inawaganna a dagus ni John.
(Maituloyto)
Manipud iti para ulo agingga iti para saka, mabalinmon a gatangen iti ukay-ukay (bangir a panid); uray pay dagiti branded a bado (ngato).


text:
ADDA baro a programa nga iyad-adal ita dagiti taga-Agrikultura iti probinsia: ti taep a problema idi dagiti adda pagkiskisanna, ngem itan, dakkel a kuarta ti ipaayna. Daytoy ti naammuan kabayatan ti pannakiuman-uman toy nagsurat ken ni Alfonso Mendoza, provincial high-value commercial crops coordinator iti provincial agriculture office.
Kinunana nga adda programa ti opisinana a carbonized rice haul wenno daytay inuging a taep tapno maaramat dagiti mannalon wenno ilakoda tapno adda nayon a livelihoodda.
“Napintas ngamin nga abuno ti inuging a taep. Maysa daytoy a soil conditioner a no ammo laeng koma nga aramaten dagiti mannalon, saandan nga agproblema pay iti kinangato ti presio dagiti commercial nga abuno,” kinuna ni Mendoza bayat iti interbio kenkuana.
Dakkel pay a kantidad ti iyegna nangruna no mailako daytoy kadagiti aggatgatang iti inuging a taep a kunana a mailaklakon iti sabali a pagilian. Dakkel a kuarta para kadagiti makaammo iti wagas iti panangaramid iti uging a taep. Kangrunaan met laeng ngamin daytoy a maar-aramat nga abuno kadagiti gumatgatang nga adda iti ballasiw-taaw.
Kinuna pay ni Mendoza a malaksid a malako ti taep ken maaramat kas abuno, napintas pay a pagluto. Ken kangrunaan iti amin, maar-aramat daytoy a kas maysa nga ingrediente iti agas.
“No maammuan dagitoy dagiti tattao, sigurado a pagiinnagawandanton dagiti taep iti pagkiskisan, saan ket a pagproblemaan no sadino ti pagibellengan,” kinunana pay.


text:
CANDON CITY. – Maysa a lalaki ti nagpulong iti polis a hinold-ap ti dua a lalaki iti barangay San Jose iti daytoy a siudad.
Nagpulong iti kuerpo ti pulisia ni Chavit Oria y Caballa, 35, ken residente iti Poblacion Sur, Salcedo, Ilocos Sur a hinold-ap dagiti di nabigbig a tattao ket intarayda ti kuartana nga agdagup iti P7,000.
Iti pulong ti biktima, kinunana a pampanurnorenna ti detour road iti Barangay San Jose idi pinasardeng ti dua a lalaki. Naglugan ti maysa iti likudanna sana impakaammo ti holdap, kasaruno ti panangitutokna iti natadem a banag iti likudanna.
Kinuna ti biktima a kinasakas ti lalaki ti kuartana a P7,000 sa naglugan iti motorsiklo a Yamaha RS 100 a sumarsaruno kadakuada.
Madama ti inbestigasion mainaig iti nasao nga insidente. #


text:
VIGAN CITY – Linagidaw ni Konsehal Alfredo Figuerres, Jr., ti nalamiis a reaksion dagiti opisial ti Department of Education iti ordinansa mainaig iti reading literacy and numeracy program nga indatagna itay nabiit iti Sangguniang Panlungsod ditoy.
VIGAN CITY – Linagidaw ni Konsehal Alfredo Figuerres, Jr., ti nalamiis a reaksion dagiti opisial ti Department of Education iti ordinansa mainaig iti reading literacy and numeracy program nga indatagna itay nabiit iti Sangguniang Panlungsod ditoy.
Kinuna ni Figuerres a serioso ken sapasap a problema ti reading ken mathematics difficulty kadagiti agbasbasa iti publiko nga ubbing. Ket ti polisia ken panggep ti gobierno ti siudad ti mangipaay iti dekalidad a panagisuro kadagiti ubbing iti Division of City Schools ken mamagbalin kadagiti saan a makabasa nga ubbing iti Grade I a literado ken mapasayaat ti kabaelanda iti panagbasa ken matematika.
Panggep ti Ordinance No. 14 ti pannakaipasdek ti programa iti literacy ken numeracy tapno agbalin dagiti di makabasa nga agbasbasa iti umuna a tukad a literado ken mapadur-as ti kabaelan dagitoy nga ubbing nga agbasa ken agkuenta.
Kinuna ni Figuerres a sumagmamano a pagadalan iti siudad ti Vigan ti nangadaptar iti “Reading Literacy and Numeracy Extension Program ti University of Northern Philippines (UNP) babaen ti memorandum of agreement iti nagbaetan ti DepEd Division of City Schools ditoy ken ti UNP idi Oktubre, 2005.
Resipiente iti programa ti Nagsangalan Elem. School ken Rugsuanan-Purok Elem. School (SY 2004-2005), ken Raois Elem. School, San Julian Elem. School ken Salindeg Elem. School (SY 2005-2006).
Ngem iti position paper nga indatag ti Division of City Schools babaen ken ni Dr. Rosalino P. Javier, Asst. Schools Div. Supt. OIC, kinunana nga addan dagiti programa nga inrusat ti DepEd a pangidur-as iti kabaelan dagiti agbasbasa nga ubbing iti panagbasa, panagsurat ken iti numero kas iti programa ti Every Child a Reader Program (ECARP), Bright Minds Read (BMR), Learning Enhancement Program of the Philippine Science High School, MTAP, ETV, kasta met dagiti programa/proyekto nga inrusat ti dibision para iti panagdur-as dagiti mangisursuro ken iti kurikulum.
Segun iti position paper ti Division of City Schools of Vigan, nupay laudable ti programa ti literacy ti UNP adda dagiti maikonsidera a punto kadagiti di-makabasa ken nakapsut nga agbasa iti umuna ken maikadua a grado kas iti no addaan met laeng ti mangisursuro iti kasapulan nga skills ken tekniko nga agisuro kadagiti di-makabasa ken nakapsut nga agbasa iti umuna a grado, kasta met a kasapulan iti adu a panawen ken naan-anay a panagpasensia.
Ngem iti report nga indatag ni Dr. Ocaina B. Figuerres, Dean ti Continuing Teacher Education ken project director ti Reading Literacy and Numeracy Extension Program ti UNP, impalgakna a natakuatan iti implementasion ti programa nga epektibo ti gannuat ket dimmakkel ti percentage mastery dagiti ubbing-kliente iti 57 porsiento agingga iti 100 porsiento iti panagbasa ken 76-100 porsiento iti matematika.
Inrekomenda ni Ocarna ti panagtuloy ti proyekto ken iti panagsolisit iti ahensia ti pundo para iti pannakaikalawa ti programa ken para iti nasaysayaat ken napasayud a pannakaited ti serbisio.
Ngem singasing ti DepEd Vigan City Division a no tarigagay ti city council ti mangilatang iti pundo a mangsuporta kadagiti programa ken proyekto a pang-edukasion, makikonsulta ken makikoordinar kadagiti opisial ti dibision sakbayna.
Nupay kasta, iti kaudian a session ti konseho, nagmaymaysa dagiti konsehal a nangpabor iti pannakaputar iti maysa nga ordinansa a mangipasdek iti nasao a programa ken mangilatang iti pundo iti daytoy.
Sagudayen ti ordinansa a mailatangan iti P300,000 iti tinawen a pangsuporta iti programa.


text:
NARVACAN, Ilocos Sur – Positibo ti insayangkat dagiti polis a panagsukisok iti maysa a pagtaengan ditoy itay nabiit a nakakumpiskaan kadagiti maiparparit nga agas.
Sinukisok dagiti polis ditoy babaen ti panangidaulo ni PCI Marlo Castillo, chief of police, ti pagtaengan dagiti agassawa nga Alex ken Imelda Cantoria, residente ti barangay Sta. Lucia, ditoy babaen ti bileg ti search warrant No. 129 nga imparuar ti korte.
Pakairamanan kadagiti naala iti nasao a panagsukisok ti maysa a plastic cylinder a naglaon iti mapapati a shabu nga agdagsen iti 1.8 a gramo ken aggatad iti P2,500, uppat a disposable lighter, 2 nga empty plastic sachet, 3 nga aluminum foils, 2 a plastic burners, 1 a sachet a naglaon iti lima a tabletas a mapapati nga ecstacy, 1 a plastic sachet a naglaon iti 10 a tabletas, ken maysa nga improvised straw a maar-aramat iti repacking.
Insigida a naipila ti kaso kadagiti agassawa iti provincial prosecutor office iti Vigan City babaen ti IS number 06-356.
Kinuna ni Castillo a ti pannakapugipog ti illegal a droga ti maysa kadagiti prayoridadna a tamingen bayat ti panagtakemna iti daytoy nga ili.


text:
CABUGAO, Ilocos Sur – Agdagup iti 800 nga agindeg ditoy ti immawat iti pensionda manipud iti Pantawid Pamilyang Pilipino Program (4Ps) iti Cabugao Sports and Cultural Complex ditoy idi Marso 20.
Kinuna ni Municipal Social Welfare and Development Officer Lydia Gazmen a daytoy pay laeng a bilang dagiti resipiente ti 4Ps ti immawat iti benepisioda para iti bulan ti Enero ken Pebrero manipud iti kadagupan a 1,200 a marigrigat a pamilia nga agindeg ditoy nga ili a nailista a mabenepisiaran iti daytoy a tulong manipud iti national government.
Iti babaen ti 4Ps a maaw-awagan pay iti Conditional Cash Transfer (CCT) Program, umawat ti household iti P500 tunggal bulan para iti salun-at ken nutrision ken kanayonan a P300 tunggal anak (agpatingga laeng iti tallo), para iti panagbasada.
Kas kondision, agdalan dagiti annakda iti regular a check-up, iyaatendar dagiti nagannak iti responsible parenthood sessions wenno mother’s class ken dadduma pay a seminar mainaig iti salun-at ken iti panagbasa dagiti annakda.
Agpaut daytoy a benepisio iti lima a tawen no la ketdi matungpal dagiti benepisario dagiti kondision ti nasao a programa


text:
Idi Nobiembre 8 idi napan a tawen, dinalapus ti kapigsaan ken kadawelan a bagyo a managan Yolanda (international name: Haiyan) ti pagilian ket sinagrap dagiti umili ti awan kapadpadna a kinaranggas.
Idi nakapanaw ni Super Typhoon Yolanda, naimatangan ti sangalubongan dagiti narba a kabalbalayan, nailupeklupek a pinagayan, nadadael nga inprastruktura nga insualit ti ingget pigsa nga agpuspusipos ken sumanagawisiw nga angin kasta met dagiti dakkel a bagi ti danum a nanglayus kadagiti nababa a luglugar a nangkettel iti rinibribu a tattao.
Iti pakasaritaan ti lubong, ni Bagyo Yolanda ti kapigsaanen a bagyo a nangdalapus iti maysa a pagilian, napigpigsa nga amang ngem iti Bagyo Katrina a nangiluges iti Florida ken New Orleans, Louisiana, USA idi 2005 a nakatayan ti 1,833 a tattao ken nakadadaelan ti P108 billion a sanikua.
Umukuok iti kaunggan ti pannakaimatang ti langa dagiti kakailiantayo iti Kabisayaan bayat ti inaldaw a panagbiagda kalpasan daytoy a bagyo a nanggibus iti biag iti 6,000 a tattao ken nangpadisi iti 4.1 million a pamilia.
Makatawenen daydi.
Ket iti daytoy a panagtawen daydi nadagem nga isisiplag ni Bagyo Yolanda, ania ti maarisittayo nga ilgat ti kinapudno?
Umuna, saanen a mailibak nga addan iti sibaytayo ti climate change. Mabalin a saan nga annugoten dagiti babaknang a pagilian, ngem dakkel ti epekto ti pannakaabuso ti nakaparsuaan iti pannakarugit ti tangatang a maysa kadagiti maitudtudo a makagapu iti panagbaliw ti klima. Saanda koman a barengbarengen daytoy a parikut ket panawenen nga agkutida a mangidaulo kadagiti babassit a pagilian tapno maikkan iti naan-anay nga atension daytoy a parikut.
Maikadua, iti panawen ti didigra, makapalukmeg-puso iti pannakaammo nga adda dagiti pagilian a sidadaan a sumaranay iti nadalupo a pagilian ket babaen ti pannakikammayetda kadagiti gunglo-sibiko ken internasional nga institusion, naiyarayat dagiti relief goods, tulong pinansial, serbisio iti salun-at ken dadduma pay a serbisio a mangpalag-an iti kasasaad dagiti biktima ti kalamidad.
Maikatlo, napatalgedan pay naminsan a nupay maysa a pagilian a dadalapusen ti didigra ti Pilipinas, kas iti bagyo, layus, ginggined ken dadduma pay a kalamidad, addaan dagiti agindeg iti kinatibker ken determinasion a tumakder manipud iti nakailumlomanda. Naminsan pay a napatalgedan a saan a nadaras a sumuko ni Pilipino iti sanguanan ti makadagem a didigra a sinagrapna; saan a nalaka a mapukawan iti namnama, tumakderto latta tapno ibangonna manen ti biagna, napigpigsa pay ketdi, saan a padaer iti aniaman a kalamidad ken didigra; saan a dagitoy ti agbalin a lapped ken bangen iti panangabaruananna nga agbiag ken mangtalunton iti sabali pay a dalan iti masakbayan.#


text:
VIGAN CITY – Saan laengen a panaghold-ap no di payen pammapatay ti mapapati a nakaisangkotan ti maysa a kameng ti maysa a notorious robbery-hold-up gang nga agdakdakiwas iti Ilocos Sur ken Ilocos Norte.
Positibo nga intudo dagiti polis ti Batac, Ilocos Norte nga indauluan ni SPO1 Tomel Elmer Marcos ni Arturo Mapatac, 41, alias Suave, residente iti Zone 5, Bantay, Ilocos Sur a mapapati nga akinresponsable iti panakapapatay ni Ronald Rabanal iti Magnuang, Batac, Ilocos Norte.
Positibo pay nga intudoda ti suspek nga adda pakaina-iganna iti pannakatakaw ti Honda TMX a kukua ti maysa a Maddala.
Ti grupo ni Mapatac, 41, a pakairamanan da Allan Navarro, alias Vhong, taga-Luna, La Union ngem agnanaed iti Bayubay Norte, San Vicente, Ilocos Sur ken Edel Bauto, residente iti Jaen, Nueva Ecija ti mapapati a nagisayangkat kadagiti panag-hold-ap ken pannakaitaray dagiti motorsiklo dagiti biktimaenda iti Ilocos Sur ken iti Ilocos Norte.
Sakbayna, intudo dagiti biniktima ti grupo iti Magsingal ken Sto. Domingo, Ilocos Sur a da Mapatac ti nanghold-ap kadakuada ken nangkasakas ken nangitalaw iti motorsikloda nga XRM.
Maipalagip nga iti tengnga ti aldaw idi Abril 7, Sabado Gloria., nahold-ap da Felicidad Cabbab, 47, balikbayan, residente iti Villaviciosa, Abra ken ni Lorenzo Alcantara, 34, residente iti Naglaoaan, Sto. Domingo, Ilocos Sur bayat ti panangsarungkarda iti tanem ti kabagianda.
Nakasakas manipud kada Alcantara ken Cabbab ti dua a selpon, 2 a diaket, 1,800 Hongkong dollars, P41,000 cash ken intaray pay dagiti hold-aper ti kabarbaro nga XRM a motorsikloda.
Imbati dagiti hold-aper ti TMX a motorsiklo a mapapati a tinakawda met laeng.
Iti sabali a kaso, daldaliasaten da Edilberto Urmeneta, residente iti San Clemente, Magsingal, Ilocos Sur, a kaduana ni Mario Anagaran, 29, kalugaranna, ti Bossaoit Hills iti nasao met laeng nga ili a nakalugan iti XRM a motorsiklo idi abayen dagiti suspetsa a nakalugan iti XRM a motorsiklo nga awanan plaka sada pinaturongan dagiti biktima iti paltog ken inwaragawag ti hold-ap.
Kinasakas dagiti suspetsa ti selpon ken P5,000 a kuarta dagiti dua sada intaray ti lugan dagitoy.
Positibo met nga intudo ni Antonio Gambol, sabali pay a biktima ti panaghold-ap a taga-Candon City, dagiti suspek a nangsaneb kadakuada bayat ti panagdaliasatda iti Barangay Bagar, sada intalaw ti XRM a luganda, agraman ti baketna. Nakasubli ti babai ngem awanen ti luganda.
Kanaig daytoy, indagadag ti polis ti ipapan dagiti sabali pay a biktima iti panaghold-ap ken naitalaw ti luganda a mapanda bigbigen dagiti suspetsa iti provincial jail tapno mainayon a pakakasuanda. (Karaman ti report ni Danny Antalan)


text:
VIGAN CITY – Mangipasdek ti gobierno probinsial iti sabali pay a quarantine checkpoint iti Barangay Lungog, Narvacan a mangsiput kadagiti maiserrek nga animal ditoy probinsia.
Segun iti committee report nga imbasa ni Bokal Ishmael Baterina, napaliiw a vulnerable ti probinsia iti entry point ti livestock nga aggapu iti Abra isu a kasapulan ti pannakaipasdek ti quarantine checkpoint iti Barangay Lungog, Narvacan, Ilocos Sur.
Adda pay naipasdek a quarantine checkpoint iti Tagudin ken iti Sinait a mangsipsiput maipuslit nga animal iti probinsia, nangruna dagiti addaan sakit.
Inaprobaran ti hunta probinsial ti nasao a resolusion nga indatag ni Vice Gov. Deogracias Victor Savellano.#


text:
STO. DOMINGO, Ilocos Sur -Saan a rumbeng a mapolitika dagiti barangay health workers iti panagserbida, daytoy ti impaganetget ti bise gobernador ditoy probinsia bayat ti maika-15 a Barangay Health Workers Congress a naangay iti People’s Coliseum ditoy idi Nobiembre 26.
Kanaig daytoy, inwaragawag ni Vice Governor Deogracias Victor “DV” Savellano a naipasan iti sangguniang panlalawigan ken aprubadon ni Gov. Luis “Chavit” Singson ti resolusion a mangkidkiddaw kadagiti nabutosan a kapitan tapno saanda nga ikkaten dagiti BHW a saanda a kadua iti politika.
“Boluntario ti panagserbi dagiti BHW isu a saan a rumbeng a mapolitikada,” kinuna ni Savellano.
Inyunay-unay pay ti bise gobernador nga imbes nga iti pribado a balay-pagagasan ti papananda no agkasapulanda iti serbisio ti salun-at, iti laengen ospital a tartarawidwidan ti gobierno probinsial tapno ad-adu ti maitulong ti lokal a gobierno.
Base iti datus, umabot laeng iti P20 milion ti nakolekta ti Philhealth kadagiti walo a district hospitals itay napan a tawen idinto nga P80 milion ti naalada manipud kadagiti pribado nga ospital.
“Inted ti gobierno dagiti Philheath cards ngem kas ipakita ti datus, dagiti adda iti pribado ti agnanaar,” kinuna pay ti bise gobernador idinto nga indagadagna ti pannakaiwaragawag kadagiti umili a kadagiti district hospitals ti pagpaagasanda tapno ad-adu ti masagrapda a tulong manipud iti lokal a gobierno.
Kabayatanna, inggunamgunam ni Benjamin Castillo, mangidadaulo iti Provincial Health Team Office, a masapul nga iti ospital ti paganakan dagiti inna tapno maited amin a kasapulanda bayat ken kalpasan ti panagpasngayda.
Kinuna ni Castillo a segun iti datus ti opisinana a napetsaan iti Oktubre 31, 2010, addan 11 a naireport a maternal deaths gapu iti komplikasion.
“Isu a kasapulan ti panagrekorida dagiti BHW tapno iwaragawagda ti pagsayaatan nga itden ti panaganak dagiti inna iti ospital wenno health facilities imbes nga iti balay….masapul nga awan ti matay nga aganak,” kinuna ni Castillo.#


text:
SANTIAGO, Ilocos Sur – Dua nga agtutubo ti napilidan
kalpasan a naaksidente ti luganda iti Barangay Nalasin ditoy a puon
ti nakatayanda.
Nabigbig dagiti biktima a da Eric Bragado, 22, residente
iti Langlangca Primero, Candon City ken ni Brian Villanueva, 19,
residente iti Casilagan, Banayoyo, Ilocos Sur.
Naammuan iti inisial nga inbestigasion dagiti polis
ditoy a nakapilid iti bato ti chopchop a lnagluganan da Bragado ken
Villanueva a puon ti nakatulidanda.
Mapapati a sakbay a makabangon dagiti dua, pinilidan ida
ti maysa a di pay ammo a lugan.
Saan
a nagsardeng ti drayber ti lugan no di ket dagdagus nga immadayo.#


text:
Masansan a madamagtayo ti panagpasiar dagiti official ti probinsia, siudad, ili ken uray dagiti barangay iti maysa a nalatak wenno nangab-abak iti pasalip ti gobierno a lugar tapno agoberba wenno agadalda ti maipapan iti nasayaat a panangimaton iti gobierno dagitoy, kasta met dagiti pagwadan a programa ken proyektoda. Adda awagda iti dayta – Lakbay Aral.
Napintas ti panggep ti Lakbay Aral. Adu ti mabalin a maobserba wenno maadal dagiti makipartisipar a mabalin nga ipakatda iti lugarda.
Ngem kaadduanna kadagitoy ti panagburbor laeng iti pondo ti probinsia, ili, siudad wenno iti barangay. Kadagiti sabali nga opisial, ibilangda a maysa a panagpallailang, kas gunggonada iti “serbisioda” wenno kinapudnoda iti liderato a nagtungpal iti nasayud a pannakayimplementar dagiti naipangruna wenno prioridad a proyekto.
Malagipmi ti naminsan a panag-Lakbay Aral dagiti konsehal ditoy siudad iti Boracay. Kas nakuna ti maysa a konsehal, kangrunaan a panggep iti ipapanda iti Boracay ti panangadal ken panagobserbada no kasano ti pannakaidur-as ti turismo ditoy, no ania dagiti gannuat ken programa a mabalinda nga iwayat ditoy a siudad.
Idi naggawidda, nakuna ti maysa a konsehal nga adu dagiti naadalda iti ipapanda iti nasao a lugar nga iwayatda iti Mindoro Beach tapno agbalin a Boracay iti Amianan. Mindoro Beach, mapagbalin a Boracay? Adu a kalugaran ti nagngilangil iti dayta a nangegda.
Ngem ti saan a malibak, kalpasan dayta, awanen ti nangeg pay nga inggannuat dagiti maraem a kameng ti sangguniang panlungsod iti nasao a beach tapno mapagbalin daytoy a destinasion ti turista a kas iti Boracay.
Iti met naisayangkat a Lakbay Aral dagiti barangay officials ti Baguio iti Boracay ken iti Makati idi maudi a lawas ti Septiembre ken umuna a lawas ti Oktubre, kangrunaan kano a panggep ti panagpasiarda kadagiti nadakamat a lugar tapno makitada a mismo dagiti best practices ti lokal a gobierno, no kasano ti panangmanehar iti materials recovery facilities ken no kasano a makaaramidda kadagiti proyekto manipud iti nakisang a pondo.
Ngem dakkel a nakababalawan dagiti barangay officials gapu iti panagpasiarda idinto a kadagita a tiempo, masansanot ti Baguio ken ni Bagyo Pepeng ken adun dagiti natay gapu iti landslide ken layus.
Ngem inrason dagiti barangay officials a nakaluasdan idi madamagda ti panagsubli ti bagyo.
Sabali pay a nakababalawanda ti kadakkel ti nagastosda. Agasem ti nasurok a P4 milion. Idi makuenta ti nagastos ti tunggal maysa a nagpasiar, agdagup iti P14,460. Ngem segun kadagiti napan nag-Lakbay Aral, ti innalada a tour package ti kalakaan.
Ngem uray kasano a panangikalintegan dagiti barangay officials, saan a maikkat ti suspetsa a napanda la nagburbor iti kuarta ken “nagpapaimas” iti napananna.
Iti bukodmi a biang, nupay napateg ti Lakbay Aral tapno agiinnadal dagiti opisial kadagiti maipagtangsit a gannuat ken programa iti papananda, iti daytoy a tiempo a karigat ti panagbiag, usarenda laeng koman ti mabusbosda para kadagiti programa a makatulong kadagiti nakakaasi a kalugaranda.#


text:
Plantilia:Ammom kadi/Agosto 15< Plantilia:Ammom kadi
- ... a ni Michelangelo (nailadawan) ket natawtawagan pay a kas ti Il Divino ("ti maysa a nasantuan")?
- ... a ti euro ket isu ti maikadua a kadakkelan a reserba a kuarta ken ti pay maikadua a kaaduan a naikomersio a kuarta iti lubong kalpasan ti doliar ti Estados Unidos?
- ... a ti Krusada a termino ket naala manipud ti Pranses a termino para iti kapanggepan a panagala ti krus?
- ... a ni Johann Sebastian Bach ket saan a narugian a nabigbigan a kas maysa a nalatak a kompositor aginggana idi maika-19 a siglo?
- ... a ni Spiro Agnew ket is-isu laeng ti nagikkat a Bise Presidente ti pakasaritaan ti Estados Unidos gapu kadagiti krima a panagpabasol?


text:
BANTAY, Ilocos Sur – Impasingked ti maysa a hepe iti provincial police office ditoy a saanda nga iyaleng-aleng ti napasamak nga indiscriminate firing a napasamak idi sardam ti Hunio 12 iti Sitio Sagsagat, Barangay San Sebastian, San Vicente, Ilocos Sur a mapapati a nakainbolbaran ti maysa a polis a nakadestino iti Magsingal Police Station.
“Saantayo a tolereyten daytoy nga insidente,” daytoy ti sungbat ni Police Superintendent Maximo Taclas ken ni Jun Ramos, anchor ti DWRS Barangay Brigada Commando a naipatangatang idi Hunio 15 idi masaludsod kenkuana no ania ti aksion ti PPO mainaig iti indiscriminate firing maikontra ken ni SPO1 Rogelio Resuello y Baptista, 38, naasawaan, ken residente iti Barangay Panay Sur, PNP member a nakadestino iti Magsingal MPS bayat ti maysa a birthday party iti balay ti kayongna a ni Federico Lopez y Riodil, 45.
Mapapati a nabartek ken arogante ti polis idi inimbitaran dagiti nagresponde a pannakabagi ti linteg ti San Vicente a maipan iti police station.
Nakarekobre dagiti polis iti dua a kapsula manipud iti cal. 9 mm pistol ken dua a kapsula manipud iti cal 5.56 iti mapapati a nakapasamakan ti indiscriminate firing.
Kinuna ni Taclas nga iti kaadu dagiti responsibilidad ti maysa a polis, saan a daydiay a situasion ti rumbeng a nakainbolbaran ni Resuello.
Kinuna ni Taclas a naipaiman iti provincial prosecutor’s office ti criminal aspect ti kaso nga alarm and scandal maikontra ken ni Resuello ket posible a mabalud, depende iti dagsen ti nagbasolanna.
Innayonna a mairefer met ti administrative case para iti summary hearing maikontra ken ni Resuello iti Internal Affairs Service ket no mapudasdasan a nakabasol, maikkat iti serbisio wenno masuspenso.
Kinuna ni Taclas a saan a maipabor ti inaramid ni Resuello iti disiplina a maipakpakat iti kapolisan.
Indagadag ni Taclas kadagiti umili ti panangireportda kadagiti “adda sabali nga aramidda” a polis tapno maaksionanda.
Iti pannakaisurat daytoy, adda iti kustodia ti hepe ti polis ti Magsingal ni Resuello ken nakumpiska ti ikutna a cal. 9 mm pistol.#


text:
Ti anarkismo ket sapasap a naipalpalawagan a kas ti politiko a pilosopia nga agtengtengngel ti
Adda dagiti nadumaduma a tinawtawid ti anarkismo, a saan amin a dagitoy ket eksklusibo.[13] Dagiti anarkista a pagadalan ti panunot ket mabalin a maigiddiatan ti kammasapulan, nga agsupsuporta ti ania man manipud iti patingga a panagmaymaysa aginggana iti kompleto a kolektibismo.[2] Dagiti nadumaduma a kita ti anarkismo ket naikategoria iti sosial ken indibidualista nga anarkismo wenno ti kapadpadana adua a pannakaidasig.[14][15] Ti anarkismo ket kanayon a naikapanunotan a maysa a radikal a kanigid a payak nga ideolohia,[16][17] ken adu kadagiti anarkista nga ekonomiko ken anarkista a legado a pilosopia ket mangipakita ti kontra-estatista a panagipatarus iti komunismo, kolektibismo, sindikalismo wenno makibinglay nga ekonomia. Nupay kasta, ti anarkismo ket agnaynayon nga agiramraman ti maysa a indibidualista a kita, egoista a kita, ken nawaya a tiendaan a kita.[18][19][20] Adda dagiti indibidualista nga anarkista nga isuda pay ket sosialista wenno
Ti anarkismo ket ti panirigan ti maysa a kagimongan nga awan ti estado, wenno gobierno, a dagitoy dua ket mabalin ken kakayatan.Dagitisumaganad anagtaudan ket agdakamat ti anarkismo a kas maysa a politiko a pilosopia: Mclaughlin, Paul (2007). Anarkismo ken Turay. Aldershot: Ashgate. p. 59.
Kadaywan a naipanunotan a patingga a kanigid a payak nga ideolohia, ti anarkismo ket kankanayon a mangiraman ti naisangsangayan a kita ti radikal nga indibidualismo, manipud iti hiperationalismo ni Godwin, aginggana ti egoismo ni Stirner, aginggana dagiti libertariano ken dagiti anarko-kapitalista iti tatta nga aldaw


text:
SANTA MARIA, Ilocos Sur – Maysa nga ubing ti nadunor gapu iti panakadungparna iti campus ti maysa a pagadalan ditoy itay lawasna.
Nainaganan ti biktima a ni Raquel (parbo a nagan), nakurang a dua ti tawenna, taga Poblacion Sur, ditoy idinto a ni Marcial Mathias Agatep, 22, kalugaran ti biktima ti nakadungpar kenkuana.
Naammuan iti inisial nga imbestigasion nga agsardeng koma ni Agatep a nakalugan iti mini Cruiser, addaan plaka ADR-859 iti sanguanan ti kantina ti Ilocos Sur Polytechnic State College idi nasapgidna ti ubing nga agay-ay-ayam.
Naitaray ti biktima iti Reyes Clinic and Hospital para iti panakaagas dagiti dunorna.


text:
LAOAG CITY – Kas paset ti gannuat a pannakaisayangkat ti nadalus ken natalna nga eleksion, nagpipinnirma dagiti kandidato para iti nadumaduma a puesto ditoy iti katulagan ti kappia.
Naiwayat ti panagpinnirma iti peace covenant kalpasan ti mass for peace a naangay iti St. Williams Cathedral ditoy tapno masigurado ti honest, orderly ken peaceful elections (HOPE) ditoy probinsia.
Ti panagpipinirma ket dinar-ayan dagiti kandidato manipud iti maysa a siudad ken 21 a munisipalidad, ken personal nga inimatangan da Most Reverend Sergio L. Utleg, Bishop ti Diocese ti Laoag, ken ni PNP Regional Director Police Chief Supt. Leopoldo Bataoil, Provincial Director PSSupt. Roman S. Felix, Provincial Election officer Atty. Alipio Castillo III ken ti media.
Impeksa ni Bataoil ti panagyamanna kadagiti kandidato ken dagiti umili iti Ilocos Norte gapu iti panangitedda iti kooperasion para iti natalna ken nadalus nga eleksion.
“Mamatiak a magun-od toy probinsia ti honest, orderly and peaceful elections intono Mayo 14 agsipud ta dandani amin dagiti kandidato ket adda ditoy tapno makipagpirma iti peace covenants,” kinuna ni Bataoil.
Iti daytoy nga eleksion, agsango da Rudy Fariñas ken Michael Marcos Keon para iti kinagobernador ditoy.
Saan nga intuloy ni Dip. Imee Marcos ti panagkandidatona a para gobernador a binakantean ti kabsatna agsipud ta naturposnan ti maikatlo a terminona kas gobernador.
Agtaray ni Gob. Bongbong Marcos para diputado iti masungad a panagpipili.


text:
Taoismo
Iti Taoismo ket maysa nga filosofia ken sursuro nga aggapu idiay China ken iti Tao.
Dagiti linaon
Pakasaritaan[urnosen | urnosen ti taudan]
Po-on[urnosen | urnosen ti taudan]
Nairamut iti Taoismo ti kinaugmaan nga pampammati dagiti Intsik, naseknan iti ritual dagiti shaman ken iti pinagpaliiw ken pinagpanunot ti kinabukel iti katutubo ken iti biag. Ni Laozi iti mabigbig nga nangibangon ti Taoismo.
Iti Tao[urnosen | urnosen ti taudan]
Iti simbolo nga Yin-Yang wenno ugis-ugis iti Taiji, simbolo iti Taoismo ket iladawanna iti dua nga agsinnumbangir nga katutubo iti biag: iti nangisit a turik ti puraw nga likudna ket isu iti bukel nga mangbangon iti kangisitan ken iti puraw nga bukel a mangbangon met iti kapurawan. Kayatna saoen ket iti kalaw-angan, ti pinagsabali ket saan mapukaw ken agnanayon.


text:
Wen, Viriginia, adda pay laeng isisingising ti init. Apay ketdin a saanen? Saan nga agnanayon a nakuyem ti tangatang. Sumingisingto latta met ti init, makitamto inton dumteng ti sirnaat. Saanka nga agbuteng iti idadateng ti sipnget, ta agmulagat ti init inton dumteng ti sirnaat.
Nasipnget dagiti isyo iti agdama. Ulsanda manen ti lubong. Ti narugit a politika ket kasla nangisit nga ulep a nangbalkot iti tangatang dagiti umili. Dugudog ti pangtana. Kaarigna ti flash flood nga adu dagiti maiyanud iti di maiparbeng ken di umno ket mairaman a madidigra dagiti inosente. Magaburan iti pitak ken lan-ak dagiti rumbeng a gannuat ken prioridad nga aramiden koma para iti dur-asan ti sapasap. Maiyanud iti narungsot nga agus dagiti daan a kari tapno sumangbay manen ti sabali pay a kari – no di man isu nga isu a kari. Napabaro laeng dagiti isyo para iti maitutop a balikas tapno maiyataday a lamiong. Saan a maliklikan ti pannakaipasir kadagiti buya a saantayo koma a kayat a mapasamak. Dagiti buya a saan koma a nasken a mangkigtot ken mamutbuteng. Saan a maiparbeng dagitoy a maisubo ken maiduol kadagiti naganus pay nga isip dagiti ubbing. Ta ngamin no ania ti makitada, isu met ti tuladen dagitoy a saringit. No makitada a nakaay-ayat wenno maayatanda la unay iti mapaspasamak iti las-ud a dida pay la maawatan ti kinapudno ken no matiliw ti interesda kadagiti pinniltakan iti rupa ken pinnabangsitan iti nagan, di met masasaan nga aramidendanto dayta a banag. Kaay-ayodanto daytoy. Agsipud ta dida pay maawatan dagita, agpisawpisawdanto, saandanto a mamingga a mangkutikot ti pakabuklanna, agingga nga agbalindanto met a tradisional a makibarbarsak ken makipinpinnalapal. Maibilangdanto met a disipulos dagiti ubbaw a garakgak.
Wen, Virginia, nakuyem ti tangatang lalo iti Mayo. Dumteng ti katawa dagiti nagballigi: dagiti tinalek ken intalek ken pinilit a tinalek; dagiti nagsaur ken nagaramid iti madyik tapno maguyodna a tugawan ti trono; naisem pay dagiti nakaliksab kadagiti nabagas unay: dagiti naugingan a nagiggem iti banga, dagiti nangilako iti anniniwan ti sabali, dagiti nagtured a nangallilaw, ken dagiti bullagaw.
Nakuyem ti tangatang ti sumungad a Mayo, Virginia, gapu kadagiti saning-i dagiti saan a nagballigi: dagiti talaga a di kayat dagiti umili a pasalsali; dagiti mamati la unay iti bagina a maallilawna ti utekmo; dagiti awanan iti karbengan nga agserbi ta makitan dagiti umili ti agsarsarwa a bulsada idinto ta agmalmalangaka pay laeng kadagiti naipuruak a kari; dagiti ikkis dagiti di makaawat ken dina kayat nga awaten nga isuna ket saan a nagballigi, ngamin, kayatda a subboten ti dakkel unay a nagastosda; dagiti mangipagarup a sinuitik ti kasalisalna. Manayonan manen ti bilang dagiti matmaturog ken binuot a kaso iti sala ni torogis, ken ad-adu manen ti makiraud a pagbagasan, saan laeng a ti napno ti kamaligna no di pay makadkadan met ti agamang ti ili.
A, nakuyem ti tangatang ti Mayo ita, Virginia. Wen, makitam ita dagiti tinagapulotan a dila. Makitam ita dagiti magmagna a bullagaw nga umasideg a kunam la no am-ammonaka: makilamano, makisarsarita, makiinnangaw ken makirikrikna iti agdama a rikriknaem. Umayda, wen, bumalaybalay, isuda dagiti balangkantis a propeta ta ti asukar nga agaon kadagiti bibigda ket agbalin nga apro apaman a naidisso iti dilam. Umayda agwagis ken makilamano kadagiti kalkalsada: laglagipennakto, kayong; ne, kasinsin, dinakto liplipatan; dagitay inanaktan ti kasar ken buniag dita, kumpadre, ken kasta met kumadre, bagaam idan a didan isabali pay ti ikur-itda ta ad-adda a datayo ti agsisinnaranay; anakek dayta ubbam ta kuak ti maysa a baboy ken agayabka iti ad-adu nga umay makipunsion; siak ti ninong (wenno ninang) ta iserrekkonto ida no makatugawak. A, nagadu dagiti kari ken nagadu met dagiti agam-ampayag a kali.
Wen, Virginia, nakuyem ti tangatang ita, ket intay manen asaken dagiti kinelleng, intay manen pilien dagiti bin-i a kapkapnekan: dagiti bin-i iti nasiit ken nabato a daga, dagiti adda iti igid ti kalsada, dagiti nagtubo iti abay dagiti nadadangkaw a ruot. Isu a napateg la unay ti tunggal inka ikur-it ta dayta ti masakbayam, ti dara ti ilim, ti pataw iti saanen a pannakalung-aw, urbon ti karnero a mangirugi iti nasged a panagbalbaliw saan laeng a para iti ili no di pay ulidan dagiti umili.
Saantayo koma a makiraman a makipagparti iti bukod nga ili: natingra dagiti dara, maitaray dagiti naalas-as a lasag. Saantayo a makipunsion kadagiti nangisit a gagem.
Wen, Virginia, sumirnaat pay ti init. Ngem nasken nga utoben a nalaing ti konsensiam sakbay a mangikur-itka. Saanmo nga ilako dayta karbengam. Saanka a paallilaw kadagiti inasukaran a balikas.
Nakuyem ti tangatang, lalona iti Mayo, ngem iggemtayo ti lampara ti masakbayan, Virginia!#


text:
Naitabon ti lalaki a nalipit iti kiskisan agsipud ta dida matuntonan dagiti kakabagianna iti Agusan del Norte.
Kinuna da Daniel Serna ken Gerry Vasquez, empleado ti Albert Job Placement Services iti Caloocan City, a naitabonen ni Vergel Balmoria, 20, taga-Slaughterhouse, Butuan City, Agusan del Norte agsipud ta dida masapulan dagiti kakabagian ti natay iti probinsiana.
Iti inbestigasion dagiti polis, naammuan a madama a tumultulong ti biktima iti panagkiskis dagiti irik idi nakita laengen ni Corazon Cacas, asawa ti employerna, ni Anastacio Cacas, residente iti Limmansangan, Margaay ditoy, a naidalutaytay iti baba a nakalipit iti fan belt ti milling machine.
Naitaray ti biktima iti Central Ilocos Sur District Hospital ngem naiyalis ospital iti Vigan City gapu iti grabe a sugatna.


text:
Saantayo koma a barengbarengen daytoy masungad a panagpipili dagiti barangay officials agsipud ta ti barangay ti maibilang a pondasion ti panagituray iti pagilian. Isuda ti maibilang a kababaan a tukad iti istruktura ti natalged, natalna, nadur-as ken nademokrasiaan a panagtaray wenno panangituray iti gobierno.
Nakaladladingit ta iti kallabes a panagpipili, nakigamulo dagiti politiko iti pannakaibutos dagiti barangay officials. Mabalin a paglibakanda daytoy ngem saanda a mailimed nga adda dagiti barangay officials a minanokda tapno dagitoy ti agmayoria maikontra kadagiti nagpaidasig a mapaliiw nga addaan iti kabukbukodan a takder ken prinsipio a mabalin a saan a mainakeman wenno magemgeman dagiti lokal nga agtuturay.
Ta kinapudnona, annugoten man wenno saan dagiti town ken provincial chief executives, kasapulanda dagiti kapitan ken kagawad tapno nasaysayud ken naannayas ti pannakaipagna dagiti programa ken proyektoda. Dagiti kapitan ken kagawad ti kangrunaan nga instrumento ken paratignay kadagiti aniaman a sirmata ken bision ti maysa nga ama ti probinsia wenno ili. Kasapulanda dagiti kapitan ken kagawad a sidadaan nga agtungpal ken mangipatungpal iti aniaman a tarigagay, interes wenno direksion ti panangiturayda.
Annugotenda man wenno saan, ken iti baet a nalawag nga ibatbatad ti Local Government Code nga apolitical (saan a malaokan politika) ti dagiti barangay officials, saan nga agtengtengnga dagiti chief executives no di ket adda dagiti manokenda a paidasig a barangay officials iti eleksion. Iti sabali a bangir, saan a mailibak nga adu dagiti barangay officials nga agtaray kadagiti politiko tapno laeng agtuloy ti panangiturayda iti barangay uray arigna iluada ida dagiti kabarangayanda.
Nakuna ni Pres. Aquino a kasapulantayon ti panagbalbaliw. Irugitayo ngarud ti panagbalbaliw babaen ti panangkalbittayo kadagiti politiko a saanda koma a bumiang iti masungad nga eleksion dagiti barangay officials. Bay-anda koma a dagiti talaga a kayat dagiti umili a mangituray kadakuada ti rummuar iti balota. Saanda koma a limed a suportaran wenno iduron ti kandidatura ti maysa a barangay kapitan nga awan met ti ammona no di laeng ti kumpet iti pantalon ti politiko nga apona.
No kayat dagiti umili nga adda panagbalbaliw iti pannakaituray iti barangayda, agbalinda koma a bihilante tapno saan a magamsaw ti pudpudno a rikna ken tarigagayda. Agridamda koma ken saanda nga itulok a dagiti politiko ti mangikeddeng no asino ti mangabak iti eleksion wenno mangituray kadagiti barangay.
Sika ti pangrugian ti panagbalbaliw, kabarangayan!


text:
Ni Imelda C. Rivero, PIA 1, Ilocos Sur
VIGAN CITY – Saan nga alaen ti kolektor ti basura dagiti agnaed iti siudad ti Vigan no saan a napagsisina, daytoy ti inwaragawag ni Mayor Juan Carlo Medina itay nabiit.
Kas paset ti nasamsamay a panagkolekta iti basura ditoy siudad, naiyalnag ti sumaganad a baro nga eskediul ti panagkolekta ti basura iti Vigan: Lunes, Mierkules ken Biernes – pannakakolekta ti marunot a basura; Martes, Huwebes ken Sabado – panakaala ti saan a marunot a basura.
Tunggal aldaw, mangrugi iti oras ti 4:00 ti bigat inggana’t alas 8:00 iti bigat ti panna-kakolekta ti basura kadagiti barangay iti sentro ti siudad; ken alas 9:00 ti bigat inggana’t 1:00 ti malem kadagiti barangay iti ruar ti siudad.
Nainget a nakiddaw kadagiti umili iti Vigan a no saan a mairuar ti basura iti naikeddeng nga oras ti panagkolekta, iyuray iti sumaruno nga iskediul tapno saan a maiwara iti igid ti kalsada. Mairuar laeng dagiti basura apaman a manggeg ti tokar ti trak nga umay agala.
Kinuna ni Medina a saan a makolekta dagiti saan a napag-sisina a basura. Masapul a napagsisina dagiti basura iti innem a supot. Adda supot a nailatang para ti basura a papel, basura ti hardin, basura ti kusina, plastik, landok, botelia ken nabuong a botelia ken sarming.
Maikarga iti napuskol a karton dagiti basura a nabuong a botelia ken sarming tapno saan a madunor dagiti basurero. Masapul met nga awan karga a danum dagiti botelia ken lata.
Babaen iti “composting facility” iti Vigan, maproseso nga agbalin nga abono amin a nakolekta a basura a naggapu iti kusina, hardin, tiendaan, pappapel ken karton.
Tapno mataginayon ti kinadalus ti intero a siudad, nainget nga ipatpatungpal ti gobierno ti Vigan ti Republic Act 9003.
“Mangrugi ti tunggal agindeg iti Vigan ti husto a panangi-manehar ti basura iti pagtaengan,” kinuna ni Mayor Medina.
Kas sagudayen ti Kodigo ti Siudad Para iti Arubayan (City Environment Code) a pina-singkedan ti Ordinansa Bilang 4 idi 2009 (Ordinance No. 4 Series 2009), adda maipaay a dusa kadagiti umili wenno institusion a saan a sumurot iti umno a panangimanehar ti basura iti Vigan.
Para kadagiti umili a matiliwan nga aglabsing iti ordinansa ti panangimanehar ti basura iti Vigan, agmulta ti P1,000-P5,000 wenno maibalud iti 1-6 a bulan. Para kadagiti pasdek negosio, opisina ken institusion, agmulta ti P2,000 iti umuna a panaglabsing, P4,000 ti maikadua a panaglabsing, ken P6,000 ken makanselar ti business permit para iti maikatlo a panaglabsing.#


text:
JSTOR
Ti JSTOR (pannakabalikas JAY-stor;[1] pangyababaan para iti Journal Storage) ket ti dihital a biblioteka a napundar idi 1995. Dati daytoy idi a naglaon ti dihitado a pablaak dagiti akademiko a warnakan, itan ket magiramanen kadagiti libro lken dagiti kangrunaan a taudan, ken dagiti agdam a apblaak dagiti warnakan. Daytoy ket mangited kadagiti napno a testo dagiti panagbiruk dagiti gangani 2,000 a warnakan.[2] Dagiti ad-adu ngem 8,000 nga instituto manipud kadagiti ad-adu ngem 160 a pagpagilian ket addaanda iti panagserrek iti JSTOR;[2] ken kaaduan ti panagserrek ket babaen ti suskrision, ngem adda met dagiti nadadaan a linaon iti dominio a publiko cket nawaya a magun-od ti sinoman. Idi 2012 JSTOR ket nangirugi iti programa a mangited ti awan bayad a panagserrek iti 3 a banag, dagiti nadadaan nga artikulo, para iti paset ti panawen iti 14 nga al-aldaw para kadagiti agrehistro nga agmaymaysa nga eskolar ken dagiti agsuksukisok.[3]
Dagti nagibasaran[urnosen | urnosen ti taudan]
- ^ "JSTOR Videos". YouTube. Naala idi 16 Disiembre 2012.
- ^ a b "Annual Summary" (PDF). JSTOR. 19 Marso 2013. Naala idi 13 Abril 2013.
- ^ "Register and read beta".
Dagiti akinruar a silpo[urnosen | urnosen ti taudan]
- "Website ti JSTOR.org". JSTOR.


text:
Alis
Ti alis wenno panagregreg ti sikog ket isu ti panangipatingga iti sikog babaen ti panagikkat manipud ti aanakan iti maysa a feto wenno para sakbay ti posibilidad a panagbiag. Ti maysa nga alis ket mabalin a maidagdagus a rumsua, nga iti daytoy a kaso ket tinawtawagan iti pannakaalis, wenno mabalin a maigagara durugan. Ti termino nga alis ket sapasap a mangibagbaga ti naidurugan nga alis iti panagsikog ti maysa a tao.
Dagiti nagibasaran[urnosen | urnosen ti taudan]
Dagiti nota[urnosen | urnosen ti taudan]
Dagiti akinruar a silpo[urnosen | urnosen ti taudan]
- Midia a mainaig iti Alis iti Wikimedia Commons
- Dagiti annuroten ti alis: Ti Sangalubongan aPanagrepaso, inpablaak babaen ti Nagkaykaysa a Pagpagilian


text:
Pagsasao a Rumano
Ti Rumano (wenno Daco-Rumano ket ti Romanse a pagsasao nga insasao babaen ti agarup a 24 riwriw a tattao a kas patneng a pagsasao, ken kangrunaan idiay Romania ken Moldovia, ken babaen dagiti sabali pay a 4 a riwriw a tattao a kas maikadua a pagsasao.[3][4] Daytoy ket addaan ti opisial a kasasaad idiay Romania, ti Republika ti Moldovia, ti Autonomo a Probinsia ti Vojvodina idiay Serbia, ken idiay autonomo a Bantay Athos idiay Gresia.
Dagiti agsasao a Rumano ket naiwarwarasda iti ballasiw kadagiti adu a pagilian, a nangruna idiay Australia, Italia, Espania, Ukrania, Bulgaria, ti Estados Unidos, Kanada, Arhentina, Israel, Rusia, Portugal, ti Nagkaykaysa a Pagarian, Pransia, ken Alemania.
Dagiti nota[urnosen | urnosen ti taudan]
- ^ Ti batay-linteg ti Repulbika ti Moldovia ket mangitudo ti pagsasao ti pagilian a kas ti Moldova, bayat a ti 1991 Deklarasion ti Wayawaya ket inagananna ti opisial a pagsasao ti Rumano. Idi Disiembre2013, ti panangikeddeng ti Batay-linteg a Korte ti Moldovia ket nangiyalagad a ti Deklarasion ti Wayawaya ket isu ti umuna sakbay ti Batay-linteg ken ti pagsasao ti estado ket nasken a matawagan iti Rumano.foxnews.com
Dagiti nagibasaran[urnosen | urnosen ti taudan]
- ^ a b Kappon ti Latin
- ^ Nationalencyklopedin "Världens 100 största språk 2007" Dagiti 100 a Kadakkelan a Pagsasao iti Lubong 2007
- ^ Ti Kappon ti Latin ket ireportana ti 28 a riwriw nga agsasao para iti Rumano, a manipud kadagita ket 24 a riwriw ket patneng nga agsasao iti pagsasao: Kappon ti Latin – Ti paniaga dagiti pagsasao: ro, es, fr, it, pt; kitaen pay ti Reporta ti Ethnologue para iti Rumano
- ^ Dagiti pagsasao nga INsasao babaen ti Ad-adu Ngem 10 a Riwriw a Tattao. Microsoft Encarta 2006.
Bibliograpia[urnosen | urnosen ti taudan]
- Giurescu, Constantin, The Making of the Romanian People and Language, Bucharest, 1972.
- Kahl, Thede (ed.), Das Rumänische und seine Nachbarn, Berlin, 2009.
- Paliga, Sorin, The Earliest Slavic Borrowings in Romanian, Romanoslavica vol. XLVI, nr. 4, Editura Universităţii din Bucureşti, Bucharest, 2010.
- Rosetti, Alexandru, Istoria limbii române, 2 vols., Bucharest, 1965–1969.
- Uwe, Hinrichs (ed.), Handbuch der Südosteuropa-Linguistik, Wiesbaden, 1999.
Dagiti akinruar a silpo[urnosen | urnosen ti taudan]
Midia a mainaig iti Pagsasao a Rumano iti Wikimedia Commons


text:
Thursday, November 6, 2014
1st DAY TI UNIT MEET 2014, NAARAMID DAGITI GAMES
Cabugao, Ilocos Sur – Kalpasan nga ideklara ni Mr. Meneleo Palma, CSEE, EPS-MAPEH ti DepED-Ilocos Sur iti pannakalukat ti pay-ayam ti 2014 Unit Athletic Sports Competition ket narugian dagiti nakaeskediul a panagsalip dagiti Atleta iti uppat nga ili kadagiti sumaganad nga events: Basketball, Baseball, Table Tennis (B&G), Badminton (B&G), Taekwondo, Softball, Soccer, Volleyball (B&G), Sipa Takraw, Athletics, Arnis, Boxing, Chess, ken Gymnastics.
Kabayatanna, aktibo met a nakigamulo iti pay-ayam a mangrugi kadagiti kameng ti Screening Committee a buklen dagiti pannakabagi iti uppat nga ili kasta met dagiti kameng ti Clerk of Course/Recorder ken First Aide a buklen dagiti Unit 1 Nurses and Secondary School Nurses a nakadeploy iti game area.
Naregta met dagiti Announcer/Presentor iti School Stage a mangipakpakaammo iti pagdurdur-asan ti salip, panagsagana dagiti sumaruno nga agsalip nga ili ken dagiti nangatiw a Team kalpasanna, panawagan iti pakaseknan ti ay-ayam, Atleta agraman dagiti agbuybuya.
Buklen dagiti Officiating Officials ti Tournament Managers ken kakaduada iti benneg ti Elementaria ken High School iti tunggal event.
Manamnama nga iti maikatlo nga aldaw, Nobiembre 7, 2014 ket maammuanen dagiti nagballigi a Team iti tunggal event ken mangyalat iti Kampeonato kadaytoy a dinnayo.
Iti Part 1V ti Sports Competition ket maaramid dita ti Closing Program a pakaammuanto kadagiti nagballigi nga Atleta ket maipresentardanto dagiti napili a makilaok iti masungad nga 2014 Ilocos Sur Division Sports Competition. # (Web In-Action)
Posted by Bayan ng Cabugao, Ilocos Sur at 9:14 AM
Subscribe to: Post Comments (Atom)


text:
TI DI nakapappapati a resulta ti eleksion iti Maguindanao ti kapigsaan a pammaneknek nga adda naisayangkat a panagsiutik iti napalabas nga eleksion.
Umuna, 12-0 ti resulta ti eleksion ditoy a nagbanduriaan amin dagiti kandidato ti Team Unity ti administrasion. Awan uray maysa a kandidato ti oposision a limsot iti magic circle.
Maikadua, kas naipalaon iti certificate of canvass ti nasao a probinsia, 19 a kandidato a pakairamanan ti 7 a kandidato ti Genuine Opposition ti awan a pulos uray maysa a nabutosda.
Maikatlo, sobra unay ti kangato ti porsiento dagiti nagbutos iti daytoy a probinsia ta immabut iti 94% idinto a 60-70% laeng ti average dagiti nagbutos iti intero a pagilian.
Ngem rason dagiti adda iti administrasion a saan a nakakaskasdaaw a kasta ti resulta ti eleksion iti Maguindanao agsipud ta malaksid (kano) a napigsa ti politikal a makinaria ti administrasion iti Mindanao, dandani awan ti impasango ti oposision a kandidatoda para iti lokal a posision.
No patien dagiti maraem nga agtuturay ti gobierno ken uray dagiti lokal a kandidato ken election officials iti daytoy a probinsia, nagun-od ti kasta a resulta agsipud iti makunkuna a command votes – kayatna a sawen, nagbutos dagiti agnaed kas iti kayat dagiti dadauloda wenno panglakayenda.
Rason a kas kaeppes iti apit iti natikagan a kataltalonan. Ta kayat a pagparangen dagitoy a tattao nga awan ti bukod a panunot, pangngeddeng ken pagtaktakderan iti politika dagiti agnaed iti Maguindanao. Kasla ketdin kayarigan dagiti agnaed iti nataldengan a kalding a no sadino ti pangakayan ida ti akintaraken, isu ti kapilitan a turongenda.
Ngem uray munneng, saan la ketdi a mamati a maibbong ti maysa a kandidato, iti man lokal wenno nasional nga eleksion. Ta iti maysa a lugar, adda latta dagiti dida kayat ti padiktaran, ket kumontrada a mangibutos iti sabali a kandidato a saan a kandidato ti aniaman nga administrasion.
Talaga a saan a nakapappati ta mismo a kinuna pay ni Comelec chairman Benjamin Abalos nga “statistically improbable” ti resulta ti eleksion iti Maguindanao.
Ngem uray idi sakbay ti eleksion, maysan ti Maguindanao kadagiti masipsiputan a probinsia a posible a pakaisayangkatan ti panagsuitik nangruna ket saan a nakutkuti dagiti opisial ti Comelec a mapapati nga adda nakainaiganda iti panagsuitik iti eleksion idi 2004.
Mairaman ditoy ni Lintang Bedol, ti provincial election officer ti Maguindanao a nadakamat ti naganna iti Hello Garci tapes a maysa kadagiti kinapatang ti timek a mapapati a ni dati a Comelec Commissioner Virgilio Garcillano tapno masaluadan dagiti butos ti kapatpatangna a babai a katimtimek ni Pres. Gloria Arroyo. Nagsori ni Pres. Arroyo ngem imbatadna a saan a nagsuitik iti eleksion.
Daytoy man met laengen nasao nga election officer ti kangrunaan a binilin da Abalos nga agpalawag no kasano a nagun-od ti 12-0 a butos a pabor amin kadagiti kandidato ti administrasion iti Maguindanao ken mangikuyog kadagiti municipal certificate of canvass a pagbatayan ti national board of canvassers a mangbilang manen kadagiti butos iti dayta a probinsia.
Ngem kellaat a nagpukaw ni Bedol a kas ken ni Garcillano ket sa la limtuad idi binallaagan ti Comelec En Banc a paarestona daytoy no saan pay nga agparang.
Ti problema, iti iluluttuad ni Bedol itay Hunio 11, ad-adda ketdi nga immuneg ti misterio ti eleksion iti Maguindanao agsipud ta impakaammona a natakaw dagiti COCs dagiti nadumaduma a munisipio ti probinsia. Saan a maipalawag ni Bedol no kasano a napukaw dagiti COCs iti opisinana iti provincial capitol.
Saan met a nagparang dagiti kameng ti municipal board of canvassers ken dagiti nangabak a kandidato iti panangayab kadakuada ti Comelec Manila.
Ita, kasano pay a maammuan no pudno met laeng a 12-0 ti resulta ti eleksion iti Maguindanao?
Iti daytoy a situasion, agkatangkatang pay laeng dagiti dua a kandidato a para senador nga adda iti maika-12 ken maika-13 a puesto.
Iti kaudian a resulta ti canvass ti Comelec, ni Pimentel ti maika-12 ken ni Zubiri ti maika-13.
Nasurok a 300,000 ti botante iti Maguindanao. Iti daytoy a bilang, mabalin a tippuogenna ni Pimentel ken lumsot ni Zubiri iti magic 12.
Malaksid iti tension, posible a saan pay ketdin nga agkirem nga agsipsiput dagiti dua a kandidato tapno masaluadan ti butosda.
Masipsiputan ngarud ti sumaruno nga addang ti Comelec – no ideklarana a failure of elections iti Maguindanao ken mangiwayat iti special election wenno dinan ibilang pay ti resulta ti eleksion agsipud ta awan ti pagibatayanda a municipal certificates of canvass.
Sumangsango ita ti Comelec iti narikut a situasion. Aniaman ti pangngeddengna, sigurado nga adda latta pakababalawanna.
Ngem no nagtignay laeng koma a dagus ti Comelec kalpasan ti eskandalo a pinarnuay ti Hello Garci tapes, ket inyalisna dagiti grupo a mapapati a naisawsaw iti mapapati a panagsuitik iti eleksion, saan koma a nagkaproblema iti kastoy a nasuroken a makabulan manipud idi naisayangkat ti eleksion nga agdama pay laeng nga agbilbilang ti poll body.
Nakapaltuad ti Comelec iti al-alia a nagbalin a mantsa iti imahena!


text:
CANDON CITY – Maysa a budget officer iti upland municipality ti nadukotan iti kuarta bayat ti kaaddana iti tiendaan publiko ditoy itay nabiit.
Nadukotan iti P50,000 ni Wilfredo Orpilla, budget officer iti Suyo, Ilocos Sur ken residente iti nasao met laeng a lugar.
Iti salaysayna iti polis, kinuna ni Orpilla a kagapgapuna iti Philippine National Bank a nangiruar iti kuarta ket nagturong iti tiendaan ta adda koma gatangenna ket dita a natakuatanna nga awanen ti tallo a bundle a kuarta a naikabil iti brown leather bag.
Kinunana nga adda dagiti babai a nangdippit kenkuana ket suspetsana a dagitoy ti nangdukot iti kuarta.
Nagsawar dagiti polis ngem didan nasarakan dagiti suspetsa.


text:
BAGUIO CITY – Aganay 260 kilos a hot meat ti kinumpiska dagiti polis idi Hulio 29 a mailaklako iti Baguio Athletic bowl ken iti public market ditoy siudad.
Tiniliw ti nagtipon a bunggoy ti Animal Kingdom Foundation Inc., National Meat Inspection Team ken ti Criminal Investigation and Detection Group ti Cordillera Autonomous Region ti dua a babbai ken lima a lallaki nga aglaklako iti karne ti aso.
Immuna a naaresto da Rosalie Selga ken Daniel Flores iti Baguio Athletic Bowl ket nakumpiska kadakuada ti nasurok 110 kilos a karne ti aso.
Naaresto met da Marcelita Pa-a, Sauro Cordova, Nelson Patacsil, Bryan Anggala ken Pio Montano iti public market ti siudad ket nakumpiska ti lakoda a nakurang a 50 kilos.
Manamnama a makasuan dagiti suspetsa iti panaglabsing iti Republic Act 9482 wenno Anti-Rabies Act of 2007.#


text:
Intay amin bumotos para iti naan-anay a panagbalbaliw. Saan laeng a panagbaliw ti rupa ti turay ken iti panaglupos ti gobierno no di pay kangrunaanna iti amin para iti panagbalbaliw ti panagbiag ken iti kasasaad ti biag. Iggemtayo, kabukbukodantayo a talged no ania ti intay sasaaden iti masakbayan. Agpannuray dayta a kasasaad iti wagas nga intay panagbutos inton Mayo 10. No kayattayo a balbaliwan ti saan a pulos a nagbalbaliw a kasasaad, nasken ngarud a sangsangkamaysatayo a rummuar ken intay bumotos para iti panagbalbaliw.
Ta saan kadi a daytoy ti naisangsangayan a paniempo nga ur-urayentayo para iti panaglupos ti panagbiagtayo ken nainkappiaan nga awan ti mariknatayo nga aligagaw iti masungad nga al-aldaw? Saan kadi a daytoy ti tagtagiuraytayo a paniempo a kasapulan met ti intay yaaddang para iti nadurdur-as ken produktibo a kasasaad? Ta saan kadi a daytoy ti panangbalbaliw iti turay a saan a nakaited wenno nangiduron iti dur-asan no di ket naglaeg a kasasaad a saan a mapangnamnamaan iti masakbayan? Ngarud, itan ti panagtignay.
Wen, rumbeng laeng ti panagbalbaliw. Isu a kasapulan a rummuartayo a mapan bumotos tapno ikur-ittayo iti balota ti butos ti panagbalbaliw. Iti daytoy nga aldaw, panunotentayo koma ti masakbayan dagiti annaktayo. Panunotentayo ti nadurdur-as ken nasalsaliwanwan a panagbiag. Karbengantayo amin ti agpili iti maitutop nga agtuturay a mangidaulo kadatayo iti nam-ay a kas maiyataday iti panagbiag a mapangnamnamaan wenno panagbiag a nadur-as.
Bumotos kas diktar ti konsensia. Ti idiktar ti konsensia koma ti masurot a saan a ket a bumotos gapu iti diktar ken pagayatan ti sabali. Ti isuratmo iti balota ket katukadna ti masakbayan. Isuratmo ngarud iti balota ti nagan a makatulong kenka ken ti kaadduan. Isuratmo ngarud ti nagan a mapangnamnamaan para iti naraniag a masakbayan.
Saantayo koma a denggen dagiti panangballaibo a yebkas dagiti addaan iti inasukaran a balikas nga iti udina ket makaipas. Saantayo a denggen dagiti kari dagiti agkarkari iti itayab ti kali ta isuda ti rumbeng nga ublagen ken liklikan a taliawen. Saantayo nga ikaskaso ti lamiong ken boladas dagiti nakasammaked kadagiti armas ta apitentayo met laeng iti udina ti babawi a di manasanas. Saantayo nga ikaskaso ti diaya dagiti aduan iti balitok ta katukadna dayta ti panagnunog a situtuok. Saantayo a pilien ti mangidaulo saan a gapu iti laingna a dumiskurso no di ti laingna nga agserbi ken agtrabaho a kas pinusgan a mangibagi ti ili. Saantayon a pilien wenno taliawen dagiti managkomision kadagiti proyekto ta isuda ti nangirarit iti nakaro a pannakaidagem ti kasasaad. Kangrunaanna, saantayon nga ikur-it dagiti nakaited iti nagan a napait.
Rummuartayo amin a bumotos. Intay balbaliwan ti panagbiag. Itan ti panawen nga intay inur-uray a panagbalbaliw. Saantayo nga agbuteng, sipipingettayo koma a mangragpat iti nabayagen a kalkalikagumantayo.
Kasapulan ti ili ti panaglupos babaen ti manakem a butos.#


text:
CANDON CITY – Binigbig ken pinadayawan ti Philippine Councilors’ League, Ilocos Sur Chapter dagiti amin a konsehal ditoy probinsia nga agturpos ti tallo a terminoda babaen ti maysa a programa a naangay iti KEA Social Hall iti Barangay San Nicolas, ditoy siudad idi Marso 25.
Agdagup iti 48 dagiti 3-term councilors a napadayawan iti daytoy nga aldaw.
Kangrunaan a sangaili iti nasao a programa ni DILG Provincial Director Victoria Ramos ken tinabunuan dagiti agtuturay ti probinsia nga indauluan ni Gov. Luis “Chavit” Singson, Vice Gov. Deogracias Victor Savellano, Congressman Ryan Luis Singson, Congressman Eric Owen Singson, dagiti mayor, bise mayor ken kokonsehal dagiti dua a siudad ken 32 nga il-ili iti probinsia.
Kas paset ti ‘panagturposda’, immawat dagiti 3-term councilors iti graduation ring.
Iti Vigan City, uppat a konsehal ti agturpos: da Konsehal Henry Formoso, Konsehal Loreto Quibilan, Konsehal Audie Agdamag, ken Konsehal Hermenigildo Apelin.#


text:
Benito Soliven, Isabela
Ti Benito Soliven ket maysa a maika-4 a klase nga ili iti probinsia ti Isabela iti Filipinas.
Dagiti baranggay[urnosen | urnosen ti taudan]
Ti ili ti Benito Soliven ket nabingbingay a politikal iti 29 a barbaranggay.[2]
- Andabuen
- Ara
- Binogtungan
- Capuseran (Capurocan)
- Dagupan
- Danipa
- District II (Poblacion)
- Gomez
- Guilingan
- La Salette
- Makindol
- Maluno Norte
- Maluno Sur
- Nacalma
- New Magsaysay
- District I (Poblacion)
- Punit
- San Carlos
- San Francisco
- Santa Cruz
- Sevillana
- Sinipit
- Lucban
- Villaluz
- Yeban Norte
- Yeban Sur
- Santiago
- Placer
- Balliao
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Isabela". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Isabela". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Lucban, Quezon
Ti Lucban ket maysa a maika-2 a klase nga ili iti probinsia ti Quezon iti Filipinas.
Dagiti baranggay[urnosen | urnosen ti taudan]
Nabingbingay a politikal ti Lucban iti 32 a barbaranggay.[2]
- Abang
- Aliliw
- Atulinao
- Ayuti
- Baranggay 1 (Pob.)
- Baranggay 2 (Pob.)
- Baranggay 3 (Pob.)
- Baranggay 4 (Pob.)
- Baranggay 5 (Pob.)
- Baranggay 6 (Pob.)
- Baranggay 7 (Pob.)
- Baranggay 8 (Pob.)
- Baranggay 9 (Pob.)
- Baranggay 10 (Pob.)
- Igang
- Kabatete
- Kakawit
- Kalangay
- Kalyaat
- Kilib
- Kulapi
- Mahabang Parang
- Malupak
- Manasa
- May-it
- Nagsinamo
- Nalunao
- Palola
- Piis
- Samil
- Tiawe
- Tinamnan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SAN ESTEBAN, Ilocos Sur – Aganawa koma ti maysa a lalaki iti riri dagiti kalugaranna iti biliaran, ngem kalibre 45 ti inaramatna a puon ti pannakatiliwna ken pannakaimbitarna iti kuerpo iti pulisia ditoy.
Nakumpiska ken ni Rodel Peralta, 25, residente iti Poblacion ditoy ti kalibre 45, addaan tatak Llana Max-1, Serial No. 07-04-12818-96, maysa a magasin ti kalibre 45 ken maysa a kapsula.
Iti imbestigasion ti pulisia, mapapati a nakainom ni Rafael Escudero Jr., taga-Poblacion, ket nagprobokar iti uneg ti billiard hall gapu ta saanda a nagkinnaawatan ken ni Ramil Guzman, taga-San Nicolas.
Tapno maanawa dagiti dua, innala ni Rodel ti paltogna sana imputok iti namitlo a daras.


text:
SAN FERNANDO CITY – Nakaalerto ti Dept. of Health dity iti posible a panagraira ti cholera ditoy.
Kinuna ni Dr. Madeline Retura, program manager ti Safe Water System ti DOH ditoy a nainget ti monitorda kadagiti water system iti Pangasinan, La Union ken sumagmamano a paset ti Ilocos Sur ken Ilocos Norte tapno malapdan ti pannakakontaminar dagiti inumen a danum.
Kinuna ni Retuta nga iti 2007 a nagraira ti cholera idi 2004 a nakairekordan iti 10,000 ken 55 a natay, nangnangruna iti Pangasinan ken La Union.


text:
Kategoria:Dagiti pagsasao ti India
Dagiti subkategoria
Daytoy a kategoria ket addaan kadagiti sumaganad a 9 a subkategoria, manipud iti 9 a dagup.
- ► Dagiti opisial a pagsasao ti India (1 P)
H
- ► Hindi (1 P)
M
- ► Sasao a Munda (14 P)
P
- ► Pagsasao a Bengali (1 P)
- ► Pagsasao a Punjabi (1 P)
- ► Pagsasao a Tamil (1 P)
- ► Pagsasao nga Asames (1 P)
S
- ► Sanskrito (1 P)
Pampanid iti kategoria "Dagiti pagsasao ti India"
Dagiti sumaganad a 5 a panid ket adda iti daytoy a kategoria, manipud iti 5 a dagup.


text:
Nalatak a Depresion
Ti Nalatak a Depresion ket isu idi ti nakaro a sangalubongan nga ekonomiko a depresion iti dekada a sinaruno ti Sangalubongan a Gubat II. Ti pannakaitutop ti Nalatak a Depresion ket nagdumaduma kadagiti pagilian, ngem kaaduan kadagiti pagilian ket nangrugi idi 1930 ken nagpaut aginggana idi tawtawen ti 1930 wenno idi tengnga ti tawtawen ti 1940.[1] Daytoy idi ti kapautan, kaaduan, ken kakaruan a depresion iti maika-20 a siglo.[2]
Iti maika-21 a siglo, ti Nalatak a Depresion ket nkadawyan nga inus-usar a kas pagarigan no kasno ti kakaro ti panagsuek ti ekonomia ti lubong.[2] Ti depresion ket nangrugi idiay Estados Unidos, kalpasan ti panagsuek dagiti presio ti kapuonan a mabalin a nangrugi idi Septiembre 4, 1929, ken nagbalin a damdamag iti sangalubongan gapu ti pannakatupa ti paglakuan ti kapuonan idi Oktubre 29, 1929 (a naamammuan iti Nangisit a Martes).
Ti Nalatak a Depresion ket adda dagiti nakadadael a pataud kadagiti pagilian a nabaknang ken napanglaw. Ti personal a matgedan, renta ti buis, dagiti ganansia ken dagiti presio ket simmuek, bayat a ti sangalubongan a panagtagilako ket simmuek babaen ti ad-adu ngem 50%. Dagiti awan ti trabahona idiay Estados Unidos ket ngimmato iti 25%, ken adda dagiti pagilian a ngimmato iti nagatngato ngem 33%.[3]
Dagiti siudad iti sangalubongan ket narigatanda unay idi,a naipangpangruna kadagiti nagkamkammatalek iti nadagsen nga industria. Dagiti panagpadakder ket napasardeng kadagiti adu a pagilian. Nagsagaba ti panagtalon kadagiti away a luglugar idi natnag dagiti presio ti apit babaen ti agarup a 60%.[4][5][6] Gapu ti isasango ti panagsuek iti makasapul ken bassit unay a sabali a taudan dagiti trabaho, dagiti lugar nga agkamkammatalek kadagiti kangrunaan a paset ti industria a kas dagiti kangrunaan a pagapitan, panagmina ken panagtarikayo ket isu dagitoy it kaaduan a nagsagaba.[7]
Adda dagiti ekonomia a nangrugrugi a nakaungar babaen idi tengnga ti tawtawen ti 1930. Tikaaduan kadagiti pagilian, ti negatibo a pataud ti Nalatak a Depresion ket nagpaut aginggana ti gibus ti Maikadu a a Sangalubongan a Gubat.[8]
Dagiti nagibasaran[urnosen | urnosen ti taudan]
- ^ John A. Garraty, Ti Nalatak a Depresion (1986)
- ^ a b Charles Duhigg, "Depression, You Say? Check Those Safety Nets", New York Times, Marso 23, 2008
- ^ Frank, Robert H.; Bernanke, Ben S. (2007). Dagiti Pamunganayan ti Makroekonomika (3rd nga ed.). Boston: McGraw-Hill/Irwin. p. 98. ISBN 0-07-319397-6.
- ^ "Commodity Data". US Bureau of Labor Statistics. Naala idi 2008-11-30.
- ^ Cochrane, Willard W. (1958). "Dagiti Presio ti Panagtalon, Mito ken Kinapudno": 15.
- ^ "Ekonomiko a Panagsukisok idi 1932–33". Liga ti Pagpagilian: 43.
- ^ Mitchell, Dekada ti Depresion
- ^ Garraty, Great Depression (1986) ch1
Dagiti akinruar a silpo[urnosen | urnosen ti taudan]
Midia a mainaig iti Nalatak a Depresion iti Wikimedia Commons